text:
आइसीआइसीआइ बैंक कालीबाड़ी भट्टा बाजार शाखा के सफाई कर्मी विक्की मल्लिक के बैंक खाता से 15 करोड़ टाका के लेनदेन भेलन्हि अछि। ई मामला प्रकाश मे तखन आयल जखन वित्तीय वर्ष 2012-13 एवं 2013-14 मे करोड़ों के लेनदेन करबाक लेल आयकर विभाग खाताधारक सफाई कर्मी मल्लिक क' नोटिस भेजलन्हि।
खाताधारक मल्लिक केर कहब छैन्ह कि नोटिस देख ओ दंग रही गेला कि हुंकार 2 बैंक खाता बैंक मे अछि आर एक खाता मे करोड़ों के लेनदेन कायल गेल अछि। पूर्णिया के सहवान टोला विकास बाजार निवासी विक्की मल्लिक एहि बैंक मे 2012 मे सफाई कर्मी के पद पर काज शुरू कएलन्हि। जाहिक एवज मे हुनका बैंक द्वारा 5500 टाका मानदेय देल जायत अछि।
एहि बैंक मे विक्की मल्लिक एक बैंक खाता 071201502794 खुजेलन्हि लेकिन ऐहिक बाद फेर बैंक मे दोसर बैंक खाता संख्या 071208500457 खोलल गेल। ई दोसर बैंक खाता 26 मार्च 2012 दिन खोलल गेल आर फेर एहि खाता मे करोड़ों के लेनदेन भेल। एहि खाता मे 10 दिसम्बर 2012 दिन 4 करोड़, 16 जनवरी 2013 दिन 9. 85 लाख, 17 जनवरी दिन 18 लाख आर 21 फरवरी 2013 दिन 40 लाख टाका जमा कराओल गेल छल।
ऐहिक अलावा एहि खाता से कैको बेर मोट रकम केर निकासी सेहो कायल गेल छल। एहि खाता मे बैंक ड्राफ्ट एवं आरटीजीएस केर माध्यम से सेहो कैको बेर बड़का रकम भेजल गेल छल। ओतहिविक्की कहला कि ओ एक खाता छोइर, दोसरखाता नहि खुजेलन्हि अछि। पुलिस अप्पन स्तर से ऐहि मामला के जांच शुरू क' देलन्हि अछि। ओतहि बैंक प्रबंधक एहि मामला मे किछ भी बतेबाक लेल राजी नहि भेला।


c: text/html

text:
समीक्षक- केशव कर्ण "करण समस्तीपुरी"
"ओ ईमानदार छल तें लोक सभ ओकरा मारय चाहै छल। लोक सभ कहलकै- तोरा कुकुरक मौअति मारबौ। ओ चुप्प छल, मुदा प्रसन्न कारण- ओ मनुक्खक मौअति नहि मरय चाहै छल।"
इंटरनेट पर मैथिली भाषाक प्रचार-प्रसार मे "कतेक रास बात" सदिखन कटिबद्ध अछि। एहि क्रम में सफलताक नव आयाम स्थापित करैत एहि पर नवप्रकाशित मैथिली पोथीक समीक्षाक प्रकाशन सेहो शुरु कएल गेल। जाहि सँ पाठकगण केँ नव प्रकाशित पोथीक जानकारी आ रचनाकार सभकेँ अपन रचना केँ प्रचार-प्रसारक मौका भेटतन्हि। एहि सँ पहिने राजीवजी नेपाल सँ प्रकाशित, श्री संतोष कुमार मिश्रक लिखल कथा संग्रह "पोसपुत" के समीक्षा प्रस्तुत कएलन्हि। एहि क्रम में सम्पादक केशव कर्ण "करण समस्तीपुरी" प्रस्तुत कय रहल छथि श्री सत्येन्द्र कुमार झाक लिखल मैथिली लघुकथा संग्रह "अहींकेँ कहै छी" के समीक्षा- कुन्दन कुमार मल्लिक।
ई कोनो दिवंगत महापुरुषक उक्ति वा कोनो उपदेशात्मक आख्यानक अंश नहि वरन् श्री सत्येन्द्र कुमार झाजीक लिखल एहि पोथी "अहीं के कहै छी" के एक गोट सम्पूर्ण कथा थिक। सम्प्रति आकाशवाणी, दडिभंगाक प्रशासन एवं लेखा विभाग में कार्यरत सत्येन्द्र जी के ई पहिल प्रकाशित कृति थिक, जाहि मे ओ एकावन टा लघुकथा संजौने छथि। आई जतय मोटगर-मोटगर उपन्यास लिखबाक प्रथा जोर पकरि रहल अछि, वैह ठाम झाजीक श्लिष्ट शैली में बहरायेल ई उद्देश्यपूर्ण लघुकथा संग्रह वर्तमान मैथिली साहित्यक जेठक राति में खसल ओसक समान थीक। स्वाईत संख्याबल पर गुणबलक वरेन्यता एक बेर फेर प्रमाणित भेल। एहि पोथीक लेखकक विशेषता छन्हि, पुरातन संस्कारक प्रति आस्था, रुढी पर क्षोभ आ भविष्यक हेतु आशावादिता। आजुक भौतिक युगीन तीव्रपरिवर्तनशील जीवन मूल्य, पारस्परिक विश्वासक अभाव आ मानवीय संवेदना केर सभटा आयाम के समुचित स्पर्श करैत सत्येन्द्र जीक ई लोकोपयोगी रचना में सुधि पाठक के मनः मष्तिष्क के उद्वेलित करै के सामर्थ्य प्रतीत होयत अछि। एहि संग्रह के "मौअति", "विभेद", "निशाँ", "जल्लाद" " आ "प्रमाण" आदि कहानी बड़ा उत्कृष्ट बनि पडल यै। ओत्तहि "इस्कूल", "मोहलाती", "निर्णय", "दोसर रूप" औसत अछि। मुदा संकलन के आदि मे समादृत "लघुकथा" हमरा बुझने एहि पोथिक प्रभावशाली प्रतिनिधित्व करवा में सक्षम नै अछि। पुस्तक के नाम " अहींके कहै छी" सरस आ आंचलिक लागैत अछि मुदा एकरा बदले पोथिक संदेश-वहन करैत कोनो और नाम रहिते तs और नीक रहितै। प्रस्तुत पुस्तक में एक टा और कष्टकर दोष अछि, पृष्ठ समायोजन। एक्के टा कथाक कयेक जगह प्रकाशन पाठक लोकनिक मार्ग अरुचिकर कs सकैत अछि। एच. जी. पब्लिकेशन्स, शिमला (हिमाचल प्रदेश) सँ प्रकाशित ई पोथीक दाम एकावने टाका मात्र अछि। पोथीक लेल श्री सत्येन्द्र झा सँ एहि पता पर सम्पर्क कएल जाउ-
श्री सत्येन्द्र कुमार झा,
लेखा एवम् प्रशासन अनुभाग,
आकाशवाणी दरभंगा (बिहार)- 846 004,
मो.- +91-98356 84869

robotstxt: allowed

filter: keep


text:
दरभंगा। 20 दिसम्बर। [निशांत झा] मीडिया स्पोर्ट्स क्लब केर कमिटी आगामी मीडिया कप केर आयोजन लेल एलएनएमयू आओर केएसडीयू केर कुलपति सभसँ भेट केलक। प्रतिनिधि मंडल मे आयोजन समिति केँ महासचिव अमित सिंह, अध्यक्ष मुकेश कुमार झा, कोषाध्यक्ष देवेंद्र ठाकुर, मीडिया प्रभारी सह प्रवक्ता अभिषेक कुमार, संरक्षक प्रवीण बबलू, प्रह्लाद कीलु, कौशल कर्ण, अभिनव सिंह, लक्ष्मण कुमार, राकेश झा, इरफ़ान पैदल, गिरीश कुमार, विपिन कुमार, गड्डू आदि मौजूद छला।
अपने क' बता दी एहि बेरक मीडिया कप मे वेब मीडिया केँ टीम क' पहिल बेर प्रवेश भेटल अछि आओर एहि टीमक कप्तानी वॉयस ऑफ़ दरभंगा केर संपादक अभिषेक कुमार क' रहल छथि। आयोजन समिति केर प्रवक्ता सह मीडिया प्रभारी अभिषेक कुमार ऐहिक जानकारी दैत कहलनि कि एहि बेरक मीडिया कप ऐतिहासिक होयत। हर बरख मीडिया कप मे दरभंगा टीमक अलावा समस्तीपुर केँ टीम खेलते छल, मुदा एहि बेर मधुबनी आओर सीतामढ़ी के टीम सभकेँ सेहो आमंत्रण भेजल जे रहल अछि। सीमावर्ती राष्ट्र नेपाल सँ जनकपुरक टीम सँ सेहो संपर्क कायल गेल अछि। यदि सभ किछु ठीक ठाक रहल तेँ एहि बेरक मिडिया कप मिथिलाक ऐतिसाहिक टूर्नामेंट होयत।


text:
मैथिली विकिपिडियासँ, एक मुक्त विश्वकोश
- हमरा सभके विश्वास अछि जे अहाँ एकटा विकिपिडियन बनि ए विकिके लेख सभ सम्पादन करएमे आनन्दित मानबए ।
- कृपया वार्तालाप पृष्ठमे चाइरगो वक्र (~~~~) प्रयोग कएर सहि करब । ई वार्तालाप पृष्ठमे स्वत: अहाँके नाम, वार्ता पृष्ठके जडी आर तिथि लिख दएत । हमरा कोनो बात पुछए पडत तहन हमर नाम पिछाडी लिखाल (वार्ता)मे क्लिक कऽ प्रश्न पुछ्ब ।
- यदि अहाँके विकिपिडियामे कोनो समस्या पडत तखन अपन वार्तालाप पृष्ठमे {{helpme}} राखब । कोइ अहाँके समस्याके समाधान अवश्य बताएत ।
- अन्य समस्याके लेल प्रबन्धक सभसँ सम्पर्क करी ।
धन्यवाद !
--
-- New user message (talk) १४:४०, २ नवम्बर २०१५ (NPT)
महिला सम्पादनथन २०१६ सम्बन्धमे[सम्पादन करी]


text:
बिनु गजलकारक परिचय देने आशीषजी नअटा गजल निर्णए करैले पठा देलनि। परिचयक खाहिंस ऐ दुआरे जे के केते दिनसँ लिखि रहल अछि। नव-पुरानक विचार तँ करबे अछि। जँ से नै कएल जाएत तँ के केतएसँ शुरू केलनि आ केतए अखनि छथि। संगे, जे नव लिखिनिहार छथि हुनकामे कथी नवता छन्हि। नवतो तँ नवता छी। पुरान वस्त्र रहितो जँ कियो मेघडम्बर ओढ़ि बर्खामे चलै छथि वा मिरजइ पहीरै छथि तँ इतिहासक नजरिये पुरान भलहिं बूझि पड़ए मुदा नव पीढ़ीक लेल तँ नवे हएत। गजल पढ़िते मनपर भार पड़ल। भार भरैक कारण भेल जे ने गजल लिखै छी आ ने गजलक शास्त्र पढ़ि समीक्षक छी। ओना समीक्षाक जे प्रक्रिया अछि ओ एहेन ओझरा गेल अछि जे निर्णए करब समस्या बनि गेल अछि। समस्या ई जे केतौसँ सिमटी, केतौसँ बालु, केतौसँ गिट्टी लऽ सानि-बाटि पीलर ठाढ़ होइए। अपन लूरि एतबे देखै छी जे जे किछु मनमे फूड़ल ओकरा कागतपर उतारि लेलौं। आशीष जीक बिसवासी आदेशकेँ नकारियो तँ नहियेँ सकै छी। मुदा अपन बात दोसर किए बुझता। ओइ नओ (नबो) गजलक पाँति ऐ तरहेँ अछि-
“(१) दर्दसँ भरल छी हम,
(२) कोना अहाँकेँ घुरि कहब आबै लेल,
(३) तरेगण लाख छै तैयो नगर अन्हार रहिते छै,
(४) एक ठोप प्रेम चलते तड़पैत छी,
(५) हम जँ पीलहुँ शराबी कहलक जमाना,
(६) मिललौं अपन चानसँ भेल पुलकित मन,
(७) घोड़ा जखन कोनो भऽ नांगर जाइ छै,
(८) पढ़ल पंडित मुदा रोटीक मारल छी,
(९) कहियो तँ हमर घरमे चान एतै।”
नओकेँ देखला पछाति मनमे उठल, गजल की?
वएह ने गीतक संगबे कहबैए। ओहो ने साहित्यक महतपूर्ण अंग छी। मुदा ओहनो अंग तँ नहियेँ छी जेकरा नजरअंदाज कएल जाए। जे शाश्वत कल्याणकारक अछि वएह ने सुन्दर भेल।
नओ गजल ऊपरा-ऊपरी अछि। सबहक अपन-अपन उदेस आ रस्ता-बाट छै। भाव रूपमे नओ मजगूत अछि, जे खुशीक बात भेल। नओक किछु पाँति- “जिनगी कऽ बाटपर सदिखन, सहि चोट नित चलल छी हम” संकल्प संग जुड़ल अछि। तहिना दोसर गजलक- “बुझलहुँ अहाँ बैसल मोनमे छी हमर, ई दूर गेलौं हमरा कनाबै लेल” जिनगीक बहुत पैघ विचार अछि। तेसर- “गजब छै रीत दुनियाँ केर मरने राख धरि फेकै, मुदा सदिखन सभक मनमे अमिट सन यादि बसिते छै” बहुत पैघ रहस्यक उद्घाटन केलनि। चारिम- “सोन सन जीवन निशामे मातल रहय, तेँ उधारी माँगि दुख पिबैत छी” जीवनक बेवहारिक पक्षक उद्घाटन केलनि। पाँचम- “भटकलहुँ बड्ड भेटेए नेह मोनक, देख मुँह नै करेजक सुनलक जमाना” जेना शिवजीक हिमालयमे बैस किछु बाजि रहला अछि। छठम- “ओकर बढ़ल डेगसँ दर्द हरिया उठल, पायलक सुनते स्वर भेल जीबित मोन” पैघ विचार रखलनि। सातम- “खाए कए मौसी हजारो मूषरी, बनि बैसलै कोना कऽ बड़की दाइ छै” छाल्ही खौका बिलाइक चर्च सुन्दर ढंगसँ केलनि। आठम- “पढल पंडित मुदा रोटीक मारल छी, बजै छी सत्य हम थोंथीक हारल छी” एक कालखंडक जीवंत चर्च केलनि। नअम- “मानक गुमान धरले रहत एतय, नोरक लपटिसँ झरकिकऽ मान जेतै” संगे दोसर पाँतिमे कहै छथि- “हक अपन "ओम" छीनत ताल ठोकिकऽ, छोड़ब किया, कियो की दान देतै” ‘सूइ अग्रे’ महाभारतसँ लऽ कऽ सीता राम जीक- ‘अछि सलाइमे आगि’ धरिक विचार जेना उगलि देलनि। युगानुकूल गजलक केहेन ध्वनि आ झंकार हेबा चाही ई तँ गजलकारे बुझता। नओ गजलमे ‘कहियो तँ हमर घर चान एतै’ सवोपरि गजल अछि। अंतमे, एकटा बात आरो, भाषा आ साहित्य पवित्र धारक धारा छी। जइमे आनो-आन शब्द औत आ भावो एबे करत। तँए भाषा आकि साहित्य मरि जाएत एहेन बात नै। गंगा सदृश्य कारखाना शुद्ध करैवाली छथि, तहिना भवलोकमे भवजाल ने पकड़ि लिअए, ई तँ सबहक जिम्मा छियन्हिहेँ। आशीषजी, जे जनलौं से केलौं। नै पान तँ पानक डंटीओसँ यज्ञ पूर्ति होइते छै।
जगदीश प्रसाद मण्डल
१३-०१-२०१४
प्रतियोगितामे देल गेल ई 9टा गजल एना अछि---
गजल
1
दर्दसँ भरल गजल छी हम
शोकसँ सजल महल छी हम
सुख केर आशमे बैसल
दुखमे खिलल कमल छी हम
भितरी उदास रहितो बस
बाहरसँ बनि हजल छी हम
जिनगी कऽ बाटपर सदिखन
सहि चोट नित चलल छी हम
कुन्दन सुना रहल अछि ई
संघर्षमे अटल छी हम
मात्रा क्रम :२२१२+१२२२
2
कोना अहाँकेँ घुरि कहब आबै लेल
बड़ दूर गेलहुँ टाका कमाबै लेल
नै रीत कनिको प्रीतक बुझल पहिनेसँ
टूटल करेजा अछि किछु सुनाबै लेल
लागल कपारक ठोकर जखन देखलहुँ
नै आँखिमे नोरक बुन नुकाबै लेल
बुझलहुँ अहाँ बैसल मोनमे छी हमर
ई दूर गेलहुँ हमरा कनाबै लेल
कोना कऽ ‘मनु’ कहतै आब अप्पन दोख
घुरि आउ फेरसँ संसार बसाबै लेल
(बहरे- सलीम, मात्रा क्रम-२२१२-२२२१-२२२१)
3
तरेगण लाख छै तैयौ नगर अन्हार रहिते छै
बरू छै भीड़ दुनियाँमे मनुख एसगर चलिते छै
सजल छै आँखिमे सपना नदी नाला हरित धरती
जकर बेटा सुखी ओ माइक श्रृंगार सजिते छै
गजब छै रीत दुनियाँ केर मरने राख धरि फेकै
मुदा सदिखन सभक मनमे अमिट सन यादि बसिते छै
अहा वा आह धरि बाजब अहाँ आ बाट निज पकड़ब
अहींकेँ हास्य अभिनयमे हमर संसार जरिते छै
सगर छै खेल आखरकेँ हँसाबै आ कनाबै छै
कतौ टुटिते हिया छै आ कतौ नव नेह रचिते छै
4
एक ठोप प्रेम चलते तड़पैत छी
मान तोहर चित्र नोरसँ पोछैत छी
प्रीतकेँ पकड़ब सहज नै आँखिसँ बुझू
सत हियाकेँ हाथ लेने हँकमैत छी
आइ बदलल सन लगै छै दुषित हवा
एक जोड़ा मोर तन-मन मिलबैत छी
सोन सन जीवन निशामे मातल रहय
तेँ उधारी माँगि दुख पिबैत छी
धातुकेँ सोना तँ बनबै छै आगिये
तेँ सिनेहक आगिमे तन जड़बैत छी
बहरे जदीद
2122-2122-2212
5
हम जँ पीलहुँ शराबी कहलक जमाना
टीस नै दुख करेजक बुझलक जमाना
भटकलहुँ बड्ड भेटेए नेह मोनक
देख मुँह नै करेजक सुनलक जमाना
लिखल कोना कहब की की अछि कपारक
छल तँ बहुतो मुदा सभ छिनलक जमाना
दोख नै हमर नै ककरो आर कहियौ
देख हारैत हमरा हँसलक जमाना
दर्द जे भेटलै नै ‘मनु’ कनी बूझब
आन अनकर कखन दुख जनलक जमाना
6
मिललौँ अपन चानसँ भेल पुलकित मोन
बीतल पहर विरहक भेल हर्षित मोन
छल आँखि सागर ताहिसँ सुनामी उठल
बहलौँ तकर वेगसँ भेल विचलित मोन
बाजल तँ जेना बुझु फूल झहरल मुखसँ
ठोरक मधुर गानसँ भेल शोभित मोन
ओकर बढ़ल डेगसँ दर्द हरिया उठल
पायलक सुनते स्वर भेल जीबित मोन
प्रीतक तराजू पर तौललौँ धन अपन
विरहक दिया जड़ते भेल पीड़ित मोन
बहरे सलीम ,मात्राक्रम २२१२ २२२१ २२२१
7
घोड़ा जखन कोनो भऽ नाँगड़ जाइ छै
कहि ओकरा मालिक झटसँ दै बाइ छै
माए बनल फसरी तँ बाबू बोझ छथि
नव लोक सभकेँ लेल सभटा पाइ छै
घर सेबने बैसल मरदबा छै किए
चिन्हैत सभ कनियाँक नामसँ आइ छै
कानूनकेँ रखने बुझू ताकपर जे
बाजार भरिमे ओ कहाइत भाइ छै
खाए कए मौसी हजारो मूषरी
बनि बैसलै कोना कऽ बड़की दाइ छै
पोसाकमे नेताक जिनगी भरि रहल
जीतैत मातर देशकेँ ‘मनु’ खाइ छै
(बहरे रजज, मात्रा क्रम २२१२ तीन तीन बेर)
8
पढल पंडित मुदा रोटीक मारल छी
बजै छी सत्य हम थोंथीक हारल छी
बुझू कोना सबसँ काते रहै छी हम
उचितवक्ता बनै छी तें त टारल छी
दियादेकें घरक घटना मुदा धनि सन
कटेबै केश कियै हम जँ बारल छी
मधुर बनबाक छल भेलौं जँ अधखिज्जू
सत्ते नोनगर लाड़ैनेंसँ लाड़ल छी
लगै छल नीक नाथूरामकेँ पोथी
मुदा गाँधीक साड़ा संग गाड़ल छी
किओ ने पूजि रहलै कोन गलती यौ
बिना सेनूर अरिपन 'पुष्प' पाड़ल छी
1222 1222 1222 सब पाँतिमे
9
कहियो तँ हमर घरमे चान एतै
नेनाक ठोर बिसरल गान गेतै
निर्जीव भेल बस्ती सगर सूतल
सुतनाइ यैह सबहक जान लेतै
मानक गुमान धरले रहत एतय
नोरक लपटिसँ झरकिकऽ मान जेतै
सुर ताल मिलत जखने सभक ऐठाँ
क्रान्तिक बिगुलसँ गुंजित तान हेतै
हक अपन "ओम" छीनत ताल ठोकिकऽ
छोडब किया, कियो की दान देतै
(दीर्घ-दीर्घ-ह्रस्व-दीर्घ)-(ह्रस्व-दीर्घ-दीर्घ-दीर्घ)-(ह्रस्व-दीर्घ-दीर्घ)
(मुस्तफइलुन-मफाईलुन-फऊलुन)- प्रत्येक पाँतिमे एक बेर


text:
लगभग पांच बरख भ गेल दिल्ली में। पढ़े लेल एलों और दिल्ली में बेस जकां गेलों। कतेक बेर भेल जखेन लागल इ शहर मन में जगह ने बना रहेल अछि। लेकिन ओते बेर इहो सोचलों कि आय जे छी एकरा में इ शहर क सेहो योगदान छे।
घर से जखेन निकले छी मन में कतेक गप्प धमाल मचब लगेए, जेना जखैन आएल रहों पहिल बेर दिल्ली त केहेन रहों। हमरा जेना बदेल देलक इ दिल्ली। कॉलेज फेर नौकरी ॥। फेर एकटा प्रवासी मैथिल जकां सोचे लेल इ शहर कतेक बेर समय देलक।
कहियो इ शहर क उत्तर में रहलों त कहियो पश्चिम और आब दक्षिण में। भीड़ वाला इ शहर क भोर और सांझ क पढ़े क कोशिश में समय गुजरेत जा रहेल अछि और हम एकरा में बसेत जा रहल छी। रोड पर लाल बत्ती और हरियर बत्ती क चुपचाप कहियो ने देखेलिए, सत्य कहे छी भाय। मोन पारेत छी, जखेन नई दिल्ली स्टेशन पर उतरल रहों, कॉलेज में पहिल साल। सब किछु नब लगे रहे, भीड़ बला बस में बैठे काल जेना डर लगे रहे और आए सब किछ अपन लगेत अछि, केना कहिए कि इ शहर अजनबी छी हमरा लेल।
प्रवासी कहियो ने बुझलक इ दिल्ली हमरा और हम जेना एकरा अपन मुंहलगा यार बना लेलिए। दिल्ली विश्वविद्यालय क मुख्य द्वार पर ठार भ क कहियो ने लागल की हम अपन गाम में ने छी, ओहेना हंसेत, ठहाका लगबेत दोस्त, बस अंतर एतबे कि एतुका ड्रेस हमर गाम में लोग ने फेहरेत छै, बांकी त ने कोनो अंतर। साल दर साल एतो रमेत दोस्त क देखेत अनुभव करे छी कि अहिना त गाम में लोग सब अपन खेत में काज में डूबल रहेत छे।
शहर क आपाधापी में कतैक बेर मन उचेट सेहो गेल लेकिन ओतबे देर में मन शांत करबाक शक्ति सेहो शहर दिल्ली में छै।
मैथिली मे कोशिश क रहल छी ...कहब जरूर ,,,,


text:
अपन मिथिला , भादौ,२ सिरहा । सिरहा नगरपालिका वडा नं. ६ बसविट्टामें उत्तरदिशासे एल कमला नदीके बहाव पूर्वी बाँध कटान सुरु भेल से तत्का बाँधके बचाब ढाठ राखैके लेल मंगलदिन से नेपाली सेनाके टोलि बाँध जोगाब खटल अछि।
बसविट्टा निवासीसभ नगरपालिकाके राहत सामग्रीसभ बाहेक और सहयोग नै मिलल तब अपन स्थानीय वडा वासीसभ खालिबोरामें बालु भरिके बाँधके ढाठ राखैके काम शुरु क्चुकल अछि।
ई काम मे श्री शम्सेर दल गण ओखलढुगांसे नेपाली सेनाके सेनानी अनिल कडेलके नेतृत्वमें ९० गोटे जवान आ बन्दिपुर सेना क्यापके सहसेनानी राजेन्द्र श्रेष्ठके नेतृत्वमें ३० गोटे जवान जम्मा १ सय २० गोते नेपाली सेना बाँध रोकै के काममें लागल अछि आ स्थानीय नगरवासीसभ सेहो जोरशोर के साथ काममें साथ दरहाल अछि ई जानकारी स्थानीय राजनीतिक कर्मी दिनेश कुमार यादव जी जानकारी देने अछि।
ई बाँध से महत्वपूर्ण काज नदीके पूर्व दिशामें बहिरहल बहाबके दक्षिणदिशामें नै गेल तब तक खतरा रहबै करत । जेकरा दक्षिण दिशा लजाय के लेल बीच नदीमें तक धरा से मात्र बहाब बदैल सकब पानीके बहाब बदलै के लेल कतो से कोनो पहल नै भेल जानकारी सेहो यादब देलक।


text:
अपन मिथिला / भादौ ,२ - लगभग एक सप्ताह स' मधुबनी शहर मे वर्षाक पानि भरल अछि. जल जमाव स' जन जीवन अस्त - व्यस्त भ' गेल अछि. जल निकासीक कोनो व्यवस्था नहि रहला स' लोक पानिक बीच मे जीवन यापन करबा लेल विवश छथि. मधुबनी स' अमलेश कुमार केर रिपोर्ट.
लगभग सप्ताह दिन स' भरल पानिक ओजह स' लोक सभ कें महामारीक चिंता सता रहल छनि. शहर केर विभिन्न टोल आ मोहल्ला मे जल जमाव स' लोक नारकीय स्थिति मे रहि रहल छथि. शहरक बीएन झा कॉलोनी, आदर्श नगर कॉलोनी, चकदह चौक, न्यू चकदह, विद्यापति नगर, नंद नगर, चकदह दास टोल मे लोकक घर द्वार मे वर्षा आ नालीक पानि घुसल अछि. जल निकासीक कोनो व्यवस्था नहि हेबाक ओजह स' लोक पानिक बीच मे रहबाक लेल मजबूर छथि. जल जमावक ओजह स' लोकक घर द्वार मे सांप कीड़ा वास क' लेने अछि. संगहि जगह - जगह जमल पानि स' सड़ांध आबि रहल अछि जे महामारीक आशंका उत्पन्न क' रहल अछि. लोक सभ भय केर माहौल मे जीबा लेल विवश छथि. स्थानीय लोक सभ शीघ्र जल निकासीक व्यवस्था करबाक मांग केलनि अछि.
साभार - मिथिला मेल डेस्क.


text:
Sunday, 17 July 2016
पद्य - २०४ - मधुमाक्षी या मधुमाछी (बाल कविता)
मधुमाक्षी या मधुमाछी (बाल कविता)
मधुमाक्षी हम मऽध बनाबी, सब जनैत छी अपने ।
मऽध अहाँ जे खाए रहल छी, अपना लए रही रखने ।।*१
छत्ता हऽम छी लगबैत कोनहु, ऊँच भवन या गाछ पर ।
जोगबी, मोम आ मऽध बनाबी, सर्दीमे देत काज बड़ ।।*१
हम नञि छी मरखाह, अनेरो नञि काटैत छी ककरो ।
होइ छी हम खिसियाह, जखन खतड़ा बुझाइए हमरो ।।*२
हमरा कटला पर बौआकेँ, याद आबै छन्हि नानी ।
मजबूरी छल तेँ कटलहुँ, हम मरब अवश्ये जानी ।।*२
हम्मर छत्ता बहुत पैघ, बिढ़नी - छत्ता केर आगाँ ।
हर कोठरी छी बनल मोमसँ, कागत केर ने खाका ।।*३
हमरो ओहिठाँ बड़ मजूर, किछु नर आ एकटा रानी ।
आँच जँ रानी या छत्ता पर, हो मजूर बलिदानी ।।*४
मऽध बहुत अनमोल, मजूरक मेहनति केर छी सत्त्व ।
ई तँऽ अछि सद्यः अमृत, रखने सभ पोषक तत्त्व ।।
आइ कतेको ठाम हमर, होइए व्यावसायिक पालन ।
दूध आ अण्डा सनि हमहूँ, छी करैत मऽध उत्पादन ।।*५
संकेत आ किछु रोचक तथ्य -
*१ - मधुमाक्षी द्वारा मऽध वस्तुतः शीतकालीन वा आपातकालीन खाद्य भण्डारक रूपमे सञ्चित कएल जाइत अछि । आन कीड़ासभ (ARTHROPODS) जेकाँ मधुमाक्षी सेहो शीतरक्तीय प्राणी (COLD BLOODED / POIKILOTHERMIC ORGANISMS) अछि मतलब कि ओकर शरीरक भीतरी तापमान मनुक्ख जेकाँ नियत (CONSTANT) नञि रहैत अछि आ वातावरणक तापमानक संग घटैत-बढ़ैत रहैत अछि । वातावरणक तापमान 10°C (=50°F)सँ नीचाँ खसला पर मधुमाक्षी उड़ान नञि भरैछ आ छत्ताक केन्द्रिय भागमे जमा भऽ जाइछ । एहि तरहक घटनाकेँ शीत समूहन (WINTER CLUSTERING) आ एहि तरहें एकत्रित भेल मधुमाक्षीक समूहकेँ शीत-समूह (WINTER CLUSTER) कहल जाइत अछि । शीत समूहित श्रमिक मधुमाक्षी अपन शरीरमे सिहरन या कम्पन (SHIVERING) कऽ कऽ ऊष्मा (गर्मी) उत्पन्न करैछ जाहिसँ छत्ताक आन्तरिक भागक तापमान 27°C (=81°F) धरि बनल रहैछ । एहि विकट समयमे आहार ओ तत्पश्चात कम्पनसँ ऊष्माक उत्पत्ति लेल छत्ताक सभ मधुमाक्षी छत्तामे पुर्वसञ्चित मऽधहि पर आश्रित रहैछ । एहि प्रकारेँ मधुमाक्षी आपातकालमे भोजन व ताप-नियण्त्रणक लेल एहि सञ्चित मऽध केर उपयोग करैत अछि ।
*२ - मधुमाक्षी बिढ़नी आ पचहिया जेकाँ अनेरहु मरखाह प्रवृत्तिक (OVER-AGGRESSIVE NATURE) नञि होइत अछि । जखन मधुमाक्षीक छत्ता या समूहक रानी पर मनुक्ख वा कोनहु आन जीवसँ (जेना कि - बिढ़नी, पचहिया, घियारी कीड़ी, आन दलक घुसपैठिया रानी मधुमाक्षी) खतड़ाक आभास होइत अछि तखनहि प्रायः मजूर-मधुमाक्षी ओकरा काटैत (BEE STINGS) अछि । ककरहु काटलाक बाद काटनिहारि मधुमाक्षीक विष-ग्रण्थि सहित दंश-शुण्डिका (STING & ASSOCIATED VENOM SAC) ओकर शरीरसँ टूटि कऽ अलग भऽ जाइत अछि आ काटनिहारि मधुमाक्षीक तत्काल मृत्यु भऽ जाइछ ।
*३ - बिढ़नी ओ पचहिया आदिक छत्ता ओकर लेरसँ सानल अर्धपाचित काठसँ बनल रहैत अछि जकर मुख्य रासायनिक घटक सेल्युलोज (CELLULOSE) होइत अछि । इएह घटक कागज/कगाद (PAPER) केर सेहो होइछ । तेँ अंग्रेजीमे बिढ़नी ओ पचहिया आदिकेँ पेपर वॉस्प (PAPER WASP) कहल जाइत अछि । एकर विपरीत, मधुमाक्षीक छत्ता मोमसँ (WAX) बनल रहैत अछि । ई मोम (WAX) श्रमिक मधुमाक्षीसभ परागकणकेँ लेरसँ सानि अर्धपाचित कऽ कऽ बनबैत छथि तेँ ओकरा संस्कृतमे “मधूच्छिष्ट” कहल जाइत अछि ।
*४ - मधुमाक्षी वास्तविक सामाजिक माक्षी (EUSOCIAL BEES) केर समूहमे आबैत अछि । ओकर हरेक समूह या छत्तामे (HERD / BEE SWARM / HONEYCOMB) एकटा रानी मधुमाक्षी (QUEEN BEE) किछु हजार नर मधुमाक्षी (DRONE BEES) आ दसहु हजार श्रमिक वा मजूर मधुमाक्षी (WORKER/NURSE BEES) रहैत अछि । पराग एकत्र कऽ कऽ मोम (छत्तामे कठरी निर्माण लेल) ओ मऽध (आपातकालीन आहार लेल) बनायब ओ छत्ताक सुरक्षा करब − ई सभटा काज श्रमिक वा मजूर मधुमाक्षीक थिक ।
*५ - भारत ओ विश्वक आन ठामसेहो मधुमाक्षी - पालन (APICULTURE; API = Apis = मधुमाक्षीक वंशक प्राणीशास्त्रीय नाम आ CULTURE = पालन) एकटा पैघ व्यवसायक रूपमे विकसित भऽ चुकल अछि ।
मधुमक्षिका → मधुमाक्षी → मधुमाछी
मैथिली पाक्षिक इण्टरनेट पत्रिका “विदेह” केर 205म अंक (01 जुलाई 2016) (वर्ष 9, मास 103, अंक 205) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
बाबा करय तं ठग अहां करि तं पाक-साफ
सरकार के जखन धरि लागल जे बाबा रामदेव के अनशन सं कोनो खतरा नहि अछि. ओ किछ नहि करलक. सभ किछ होए देलक.
बाबा रामदेव जखन उज्जैन सं दिल्ली आबय छलाह तं एक तरहे हुनकर आगवानी के लेल मंत्री सभ एयरपोर्ट तक गेलाह. ओतय गप सेहो करलाह.
बाद मे दिल्ली के एकटा होटल मे सेहो बातचीत भेल. सरकार चाहैतछल जे बाबा के मनाsक कालाधन... भ्रष्टाचार के खिलाफ मुहिम मे वाहवाही लुटि लेल जाए.
मुदा कांग्रेस के एहि चाल के कि कहबय जे एक तरफ तं पार्टी के मंत्री बाबा सं गप करि रहल छलखिन्ह दोसर तरफ मध्यप्रदेशक पूर्व कांग्रेसी मुख्यमंत्री दिग्विजय सिंह बाबा पर हमला.
जतय यूपीए सरकार के मंत्री बाबा के संग नीक गप होए के बात करय छलखिन्ह...दिग्विजय सिंह ओतय बाबा पर सियासत करय के आरोप लगा रहल छलखिन्ह.
आरएसएस के एजेंट होए के आरोप लगाबय छलखिन्ह...बाबा पर ठग होए के बात करय छलखिन्ह. बाबा के खिलाफ जांच के बात करय छलखिन्ह.
मुदा ओ कखनो असल मुद्दा काला धन... भ्रष्टाचार पर लगाम...स्विस आओर दोसर बैंक मे जमा भारतीय धन के वापस लागय के बात नहि करय छलखिन्ह.
सरकार जतय बाबा सं गप मे लागल छल ओतय पार्टी देश के भरमाबय पर. बाबा के बारे मे दस तरहक बात फैलाबय के कोशिश भ रहल छल.
मानि लिअ बाबा ठग छथिन्ह...आरएसएस के एजेंट छथिन्ह...गलत ढंग सं करोड़ों रुपया बनौने छथिन्ह. तं कि भ्रष्टाचार...काला धन के जे कानून बनत ओहि के जद मे बाबा नहि अएताह कि?
अगर बाबा ठग होताह तं ओहो जेल जएताह. मुदा पहिने बाबा जे एहि के लेल मांग करि रहल छथिन्ह ओहि पर ध्यान तं दिऔ. ओकरा बनबिऔ तं. विदेश मे राखल धन इंडिया लाबिऔ तं.
अगर बाबा के पास काला धन अछि तं कानून बनला के बाद सरकार ओकरा सेहो अपन कब्जा मे लs सकैत अछि.
सवाल ई आबैत अछि जे अगर बाबा के पास काला धन होएत तं कि ओ एहन हिम्मत देखएताह?
ओ एहि के लेल अतेक आगां अएताह?
सरकार एहि सं पहिने 2जी घोटाला... राष्ट्रमंडल खेल घोटाला...आदर्श घोटाला मे सेहो जांच कराबय सं इनकार करैत रहलक. ए राजा... कनिमोझी...कलमाडी के बचाव करैत रहलक.
विपक्ष के जेपीसी मांग पर संसद कतेक दिन ठप रहल. सरकार टालैत रहल जे केहुना जेपीसी नहि बनय. ओ तं कोर्ट के सख्ती जे सरकार के विवश होए पड़ल कार्रवाई के लेल.
आओर कोर्ट के देख रेख मे कार्रवाई भेल तं देख रहल छी दे केना राजा...कनिमोझी...कलमाडी आओर कतेक अफसर जेल मे पड़ल छथिन्ह.
एकटा आओर मंत्री दयानिधि मारन के खिलाफ सेहो आरोप लागि रहल अछि. आबि अहां देखिऔ सरकार जकरा बचाबैत रहल ओ जेल मे अछि. तं एहन पर अहां भरोसा करबै?
कांग्रेस बाबा के मंच पर साध्वी ऋतंभरा के मौजूदगी पर सवाल उठा रहल अछि. अहां खुद दिमाग पर जोर डालब तं कतेक सीन याद आबि जाएत जे कांग्रेसी नेता सभ हिंदू छोड़ि दोसर धर्म के नेता संग बैसल छथिन्ह.
सवाल ई अछि जे ई भेदभाव सिर्फ हिंदू धर्मगुरू के संग किएक? अगर कांग्रेसी नेता दोसर धर्म के बात करय तं ओ धर्मनिरपेक्ष आ दोसर हिंदू के बात करय तं ओ साम्प्रदायिक?
कांग्रेसी राज मे इमरजेंसी लागय तं ओ सही. कांग्रेसी राज मे देश भर मे कई बेर दंगा भेल ओ सही.... दिल्ली आओर देश भर मे सिख दंगा भेल ओ सही…भागलपुर भेल ओ सही मुदा गोधरा बाद गुजरात मे दंगा भेल तं मोदी साम्प्रदायिक?
ई दू तरहक मानसिकता किएक ? बात मोदी के सही ठहराबय के नहि अछि. अगर मोदी गलत तं अहां केना सही? अगर बाबा रामदेव साम्प्रदायिक तं अहां धर्मनिरपेक्ष केना?
उत्तर प्रदेश के भट्टा परसौल मे पुलिस लाठीचार्ज करय तं मायावती सरकार अत्याचारी...मुदा जखन दिल्ली पुलिस रामलीला मैदान मे जालियांवाला बाग जकां पचास हजार लोक के घेर के पीटय...आंसू गैस के गोला छोड़य तखन ओ सही ?
ओ तं केंद्र सरकार के खुशकिस्मती समझिऔ जे रामलीला मैदान मे मौजूद पचास हजार लोक शांति प्रिय लोक छलाह. बेसि महिला...बच्चा आओर बुजुर्ग छलाह. बाबा रामदेव के कहला पर शांत छलाह.
अगर पुलिसिया अत्याचार के खिलाफ ओ पचास हजार लोक तखन आवाज उठा दैत तं अंजाम के बारे मे अहां सोचिऔ. कि भ सकैत छल?
अगर अनशन पर बैसल लोक एकर विरोध मे हाथापाई करय लगतिएनि तं कि होएत? अहां सिर्फ कल्पना करि कs देखिऔ.
ओ तं ओहिठाम मौजूद सभ लोक बाबा के आग्रह पर शांत बनल रहलाह नहि तं कि सं कि भ गेल रहैत?
शांत लोक पर अतेक अत्याचार करलाके बादहुं अहां अपना के पाक साफ बता रहल छी? ओ अध-रतिआ मे पचास हजार सं बेसि लोक अनजान दिल्ली के सड़क पर भटकय लेल बाध्य छलाह.
बस पुलिस के कोशिश छल जे केहुना लोक एहिठाम सं हटय. लोक के जिम्हर रास्ता मिलल भागलाह. किछ स्टेशन तं किछ बस स्टैंड दिस परएलाह.
बाबा के सेहो स्पेशल विमान सं देहरादून भेज देल गेल जतय सं हरिद्वार लs जाएल गेलन्हि. सवाल उठैत अछि जे बाबा कि गलत चीज लेल अनशन पर बैसल छलाह?
अहां तं लोकपाल कानून पर सेहो तैयार नहि होए छलहुं. अगर अन्ना हजारे जंतर-मंतर पर अनशन पर नहि बैसताह...करोड़ों लोक के समर्थन नहि मिलतन्हि... तं कि सरकार तैयार होएत?
तैयार भेलाह के बादहुं दिग्विजय सिंह के तरफसं दस तरहक बयान आएल कमेटि पर. लोक के भरमाबय के कोशिश कएल गेल. आब फेर बातचीत के पटरी सं उतारय के कोशिश भ रहल अछि.
सीवीसी थॉमस वाला मुद्दा याद अछि कि नहि? आ भूलि गेलहुं? थॉमस के सीवीसी बनाबय पर बीजेपी के तरफ सं प्रधानमंत्री के तगड़ा विरोध कएल गेल छल. मुदा तखन पूरा कांग्रेस थॉमस के संग छल.
अहां के लगैत अछि जे अगर कोर्टक फैसला नहि आएल रहैत तं सरकार हुनका हटएने रहैत?
आब एहिठाम सवाल ई नहि अछि जे बाबा व्यक्तिगत रूप सं केहन छैथि...सवाल ई अछि जे बाबा के मंशा सही छल आ नहि?
बाबा के अनशन देश हित मे छल आ नहि?
कालाधन...भ्रष्टाचार...स्विस आओर दोसर बैंक मे जमा देश के धन वापस लाबय लेल अनशन पर बैसल बाबा रामदेश अपना लेल बैसल छलाह आ देश के लेल?
बाबा जेहि कानून बनाबय लेल बात करय छलाह ओहि कानून के बनला सं ककरा नुकसान होएत? आओर ककरा फायदा?
के एहन अछि जे एहि कानून के नहि बनय देबय चाहैत अछि? सवाल ई अछि जे कोन-कोन एहन लोक... तबका अछि... जे नहि चाहैत अछि कि ई कानून अस्तित्व मे आबय?
एहि कानून के बनला सं... के सभ परेशानी मे आबि सकय छथि? किनका सभ के नुकसान भ सकय छथि?
आब सौचिऔ जे दू नंबरी पाई बनौने अछि. जकरा पास काला धन अछि. जे भ्रष्टाचार मे ऊपर सं नीचा तक लिप्त अछि ओ कहिऔ चाहत जे एहन कानून बनय?
एहन मे ओतक बड़का तबका के खिलाफ अहां लेल बाबा ठाड़ भेलाह आओर अहां बाबा के मंशा पर शक करय छी?
बाबा रामदेव नहि...एहि के खिलाफ जे आबय छथि हुनकर समर्थन करिऔ... एहि मे पार्टी पॉलिटिक्स नहि देखिऔ...देशहित देखिऔ.
जिनका भरोसे पार्टी-पॉलिटिक्स देखब हुनकर अपने कोनो ठिकान नहि. किएक तं राजनीति मे नहि कोनो स्थायी दोस्त होए अछि नहि कोनो दुश्मन. जखन जकर जरूरत पड़त समर्थन लs लेताह. बस सरकार बचल रहबाक चाही?
एहन मे सब किछ छोड़ि देश के सोचु... कोई आगां आबय हुनकर हाथ मजबूत करिऔ. जे गलत अछि ओकरा गलत कहिऔ...जे सही अछि ओकरा सही.
हमर ईमेल:-info@hellomithilaa.com
Subscribe to: Post Comments (Atom)


text:
कवि परिचय- मिथिलाक वर्तमान मधुबनी जिलाक अन्तर्गत सरिसब-पाही गाममे पलिवार महिसी मूलक श्रोत्रियवंशक पं. धरानाथझा कें पाँच गोट पुत्ररत्न भलथिन्ह (1) विन्ध्यनाथ झा (2) गणनाथ झा (3) डा. सर गंगानाथ झा (4) विजयनाथ झा (5) वैद्यनाथ झा। एहिमे गणनाथ झाक जन्म 1870 ई.मे भेल रहय। विस्तृत परिचय एहि ग्रन्थमे देल गेल अछि।
विवेच्य ग्रन्थमे म.म. डा. सर गंगानाथ झा द्वारा संकलित आ प्रकाशित गणनाथ-पदावली तथा विन्ध्यनाथ पदावली कें हुनक भूमिकाक संग अविकल रूपसँ संकलित कएल गेल अछि। एक पहिल प्रकाशन 1345 साल अर्थात् 1937 ई.मे भेल छल।
एकर अतिरिक्त गंगानाथ झा केन्द्रीय विद्यापीठ, इलाहाबाद मे पं. गणनाथ झाक किछु रचनाक मिथिलाक्षरमे हुनकहि हाथक लिखल पाण्डुलिपि सुरक्षित अछि। वर्तमान प्रकाशक डा. यशोदानाथ झा द्वारा संपादित ओहो रचना एतए संकलित कएल गेल अछि। संगहि वर्तमान प्रकाशक कें पं. गणनाथ झाक रचनाक खर्रा लेख अर्थात् रफ कापी प्रो. (डा.) विद्यानाथ मिश्रक सौजन्यसँ प्राप्त भेलनि, जे अत्यन्त जीर्ण भए गेल छल। ओहिमेसँ किछुए कविता उतारल जा सकल। ओकरो संपादित रूप एतए संकलित अछि।
संगहिं पं. गणनाथ झा द्वारा 1912 ई. मे मैथिली भाषामे अनूदित ऋग्वेद-संहिताक आरम्भिक भाग डा. यशादानाथ झाक संपादन मे जिज्ञासा पत्रिका, तन्त्रवती गीता भन, मैथिली शोध एकांश, राँटी, मधुबनी, अंक 1, जनवरी-जून-1995 .मे प्रकाशित भेल छल ओकरो संकलन एतए कएल गेल अछि।
एहिना पं. गणनाथ झाक श्यामा-रूपक एवं महाभारतक आदिपर्वक अनुवाद प्रथम बेर एतए संपादित आ प्रकाशित कएल गेल अछि। एकर अतिरिक्त किछु संबद्ध पत्र आ आलेख सेहो एतए संकलित अछि जे मिथिलाक तन्त्रसाधनाक वास्तविक स्वरूप पर प्रकाश दैत अछि।
ई पुस्तक पं. गणनाथ झा तथा पं. विन्ध्यनाथ झाक प्रकाशित आ अप्रकाशित रचनासभक पूर्ण आ प्रामाणिक संस्करण थीक जकर श्रेय डा. यशोदानाथ झाकें छनि। आदिमे “स्थितधी गणनाथ” शीर्षकसँ एक डा. यशोदानाथ झाक विस्तृत आलेख अछि जाहिमे दूनू लेखकक व्यक्तित्व आ कृतित्व पर गम्भीर व्याख्यान अछि। एकर भाषाक लालित्य आ गाम्भीर्य आकर्षक अछि। हिन्दी मे हजारीप्रसाद द्विवेदीक शैली एतए मैथिलीमे हमरालोकनिकें भेटैत अछि।
विवेच्य पुस्तक कोइलख गामक सारस्वत परम्पराक इतिहास थीक। एहिमे 39 दिवंगत एवं 6 जीवित व्यक्तिक परिचयक संग हुनक कृतिक सूचना संक्षेपमे देल गेल अछि। आरम्भमे कोइलखक प्रसंग आचार्य सुरेन्द्र झा सुमन एवं प्रो. भीमनाथ झा उद्गार देल गेल अछि। कोइलख मे अवस्थित 7 टा संस्थाक परिचयक संग एक शिवमन्दिर वनखण्डीनाथ महादेव मन्दिरक पुरातात्त्विक महत्त्व पर एक आमन्त्रित आलेख अछि। परिशिष्ट भागमे आचार्य सुरेन्द्र झा सुमन, मोहन भारद्वाज, पं. बलदेव मिश्र ज्यौतिषी, प्रो. भीमनाथ झा, प्रो. विद्य़ापति ठाकुर एवं डा. दमन कुमार झाक एक एक आलेख अछि।
हमरा जनैत पुस्तक कें देखबाक दूटा दृष्टि होइत छैक- पहिल जे, जे अछि , से केहन अछि? जे नै छैक तकर चर्चे कोन? लिखबाक लेल तँ बहुत किछु छैक! एखनि एतबे सँ सन्तोष।
मुदा दोसर दृष्टि होइत छैक जे आर की की रहबाक चाही।
स्पष्ट अछि जे पहिल दृष्टि टकसाली समीक्षा थिक, जतए ममत्व नै रहै छैक, दोसरक बेटाक गुण-दोषक विवेचन जकाँ। मुदा दोसर प्रकारक दृष्टि अपन वस्तुकें देखबाक दिशा थीक।
पहिल प्रकारक दृष्टिमे पुस्तक बड नीक अछि। एहू दृष्टिमे हम कने उमापतिक परिचय पर रुकब। एकटा शुद्धिनिर्णयकार पगौलीमूलक धर्मशास्त्री उमापति छलाह। एकरा फरिछाएब आवश्यक। कारण जे राघवसिंहक कालमे जे उमापति छलाह हुनक लिखाओल एकटा व्यवस्थापत्र हमरा लग अछि। गोकुलनाथक गुरु धर्मशास्त्री उमापति रहथि। आ तखनि शुद्धिनिर्णय सेहो हुनके रचना भए सकैत अछि।
कोइलखक एकटा आर महामहोपाध्याय भैयन शर्मा भेटैत छथि। पद्मानन्दविनोद नाटकमे भराम ग्रामक वासी म.म. मधुसूदन मिश्र लिखैत छथि जे कोइलख गामक वासी भैय्यन झाक दौहित्रक पौत्र लीलानन्द सिंह रहथि आ हुनके दौहित्रक दौहित्र कवि म.म. मधुसूदन मिश्र रहथि।
वस्तुतः बनैलीक राजा दुलार सिंहक एक विवाह कोइलखक सरिसब मूलक चतुर्भुज झाक पुत्र भैयन झाक कन्यासँ भेल छल, जनिक पुत्र रहथि राजा सर्वानन्द सिंह आ महाराज वेदानन्द सिंह। हुनका महामहोपाध्याय कहल गेल अछि। ओहि भैयन झाक अन्वेषण होएबाक चाही। हुनक रचना सेहो हुनक वंशज लोकनिक घरमे भेटि सकैत अछि।
एखनि हम आशा करैत करैत छी जे एतबा तँ संकलित भए गेल आरो काज होइत रहत।
दोसर दृष्टिसँ देखला पर किछु निराशा हाथ लगैत अछि। पुस्तकक शीर्षक थीक- कोइलख। मात्र सारस्वत इतिहास कोनो गामक सम्पूर्णताक द्योतक नै भए सकैत अछि। एक पृष्ठ पर साख्यिकीय सूचना दए देलासँ लेखक कर्तव्य समाप्त नै भए जाइत अछि। जँ पुस्तकक शीर्षक मे सारस्वत इतिहासक संकेत कए देल गेल रहैत तँ उचित होइत। मुदा एतए गामक इतिहास संकेतित अछि। गामक इतिहास-लेखन मे गामक सभ जातिक लोकक विवरण होएबाक चाही। कतेक हलुआइ, कतेक राजमिस्त्री, कतेक गवैया आर आर गुनी लोकनि, अपन अपन काजमे विशिष्ट लोक सभ जातिमे भेटि जेताह। सभटाक सर्वेक्षणक अपेक्षा छैक। कोन कोन मूलक ब्राह्मण एतए रहैत छथि हुनक सामाजिक आ ऐतिहासिक आ पुरातात्त्विक परिप्रेक्ष्यमे कोइलखकें देखल जएबाक चाही। गाममे कोन कोन पूज्य थान सभ अछि, गाममे कोन कोन नामसँ डीह अछि, सभटाक सर्वेक्षण अपेक्षित छैक। कोइलखक बाधमे सेहो कतेको डीह होएत। कमलाक एकटा धाराक कछेरमे बसल गाम, जतए सँ पालकालक अवशेष सभ भेटैत अछि, ओहि डीह सभक नाम संकलित रहितैक।
जें कि एकर नामकरण सोझे “कोइलख” कएल गेल अछि तें एतेक रास अपेक्षा अछि, अव्याप्ति दोष आबि जाइत अछि।
अस्तु, जे अछि से नीक अछि। मानि लिय जे ई कोइलखक सारस्वत इतिहास थीक। तखनि पुस्तक देखि मोन आह्लादित भए जाइत अछि। एकर पठनीयता छैक। सुन्दर छपाइ आकर्षक अछि।


text:
Kriyapada-Kosh [ Rearranged version of Dhatupath by Dinabandhu Jha] verb roots in Maithili.
क्रियापद-कोश
Kriyapada-Kosh [ Rearranged version of Dhatupath by Dinabandhu Jha] verb roots in Maithili. Edited by Bhavanath Jha, 2016.
लेखक- दीनबन्धु झा
सम्पादक – पं. भवनाथ झा
© स्वत्व- गोविन्द झा, 104, सती चित्रकूट अपार्टमेंट, गंगापथ, पटेलनगर (पश्चिम), पटना, 800023
प्रथम संस्करण- 2016 ई.
प्रति- 200
मूल्य- 175 (एक सय पचहत्तरि) टाका
प्रकाशक- ब्राह्मी प्रकाशन, द्वारा- भवनाथ झा हटाढ़ रुपौली, झंझारपुर, मधुबनी, 847404
Email: bhavanathjha@gmail.com, Phone : 9430676240
सम्पादकक दू आखर
विद्वद्वर पं श्री गोविन्द झा अपन पिताक मिथिलाभाषाधातुपाठक सम्पादन करबाक भार हमरा देलनि तँ एकहि संग गौरव, हर्ष आ विस्मय तीनू विह्नल कए देलक। पुछलिअनि, एकर सम्पादन तँ दू बेर सुचारु रूपें भए चुकल अछि, तखन हमरा की करबाक होएत? ‘रिकास्ट करबाक होएत’ -एही तीन शब्द मे स्पष्ट उत्तर भेटि गेल। अर्थात् मूल मे वर्णानुक्रम जे ककारान्त, खकारान्त इत्यादि क्रमें अछि तकरा ककारादि,खकारादि क्रमें पुनर्विन्यस्त करब। एहि नव रीतिएँ क्रमविन्यास करब तँ यन्त्र कोनहुना कए देलक परन्तु से कएला पर बहुत रास धातु आ तकर अर्थ दोहराएल-सन लागल। जेना-
अरघ – ठोठक नीचाँ अटकब। ई औषध नहि अर्घलैन्हि वा अरघलैन्हि ….।
अर्घ – ठोठक नीचाँ अटकब। ई औषध नहि अर्घलैन्हि वा …।
मूल मे ई भिन्न-भिन्न स्थान मे छल तें दोहराएल। एहि नव क्रम मे एहन-एहन पुनरुक्ति हटाएब आवश्यक बुझाएल आ तकरा सुधारबाक दुःसाहस कएल। पहिल यथावत् रहए देल, दोसर मे अर्थ लिखबाक बदला पूर्ववत् ई संकेत दए देल। मूल मे दू शब्दक अर्थ छूटल छल। दूनूक अर्थ अपना मने जोड़ि देल। कतोक धातुक अर्थ तँ भिन्न-भिन्न किन्तु स्वरूप समान। एहन ठाम सुपरस्क्रिप्ट 1 आ 2 अपना मनें चढ़ाए देल अछि।
प्रस्तुत पुस्तक मूलतः व्याकरणक परिशिष्ट छल तें धातु तीन गण (वर्ग) मे विभक्त छल- जकादि,छकादि आ बिकादि ( मिलाउ- छकल, जाकल, बिकाएल)। एतए जकादिक संकेत (ज) आ बिकादिक (बि) राखल अछि। शेष छकादि जानल जाए। एहिना सकर्मक होएबाक संकेत एहि मे (स) राखल। शेष अकर्मक।
मूल पुस्तकक नाम छल धातुपाठ। ई नाम महावैयाकरण स्पष्टतः पाणिनि सँ लेलनि आ व्यकरणक परिशिष्ट होएबाक कारणें से उपयुक्त छल। हम एकरा नव नाम देल क्रियापद-कोश, कारण जे धातु संस्कृत व्याकरणक अवधारणा थिक। एकर अवधारणा लोक बीच लुप्त भए गेल अछि। क्रियापद-कोश संस्कृत मे तँ एक टा जनैत छी- आख्यात-चन्द्रिका, परन्तु आन भाषा मे प्रायः प्रस्तुत पुस्तक प्रथमे होएत। ओना तँ एहि मे संगृहीत लगभग सभ धातु महावैयाकरणक मिथिला-भाषाकोष मे अछिए, एकर एक प्रमुख विशेषता थिक वाक्य मे प्रयोग देखाएब। भारतीय भाषाक कतोक कोष मे प्रयोग-प्रदर्शन हाल मे चलल अछि, परन्तु महावैयाकरणक दृष्टि एकर उपयोगिता पर आइ सँ करीब सए वर्ष पूर्वहि पड़ल।
थिक तँ ई मैथिली-सँ-मैथिली द्विभाषी कोश, परन्तु एहिमे अर्थ जानि-बूझि कें प्रथमतः सार रूप मे संस्कृत शब्द सँ देल गेल अछि जाहि सँ ई केवल मैथिलक हेतु नहि, अनको हेतु उपयोगी हो। मैथिल तँ प्रयोग-प्रदर्शनहु सँ अर्थ बूझि सकैत छथि।
आनक कृति मे कोनहु प्रकारक हस्तक्षेप अपराध थिक से जनितहुँ हम ई अपराध कएल। आशा जे सुधी पाठकगण हमर ई सदाशयी अपराध क्षमा सकताह।
प्रस्तुत पुस्तक मे दू आलेख जोड़ि देल गेल अछि। पहिल थिक लक्ष्य आ उपलब्धि जे पंडितप्रवर गोविन्द झा हमर अनुरोधें अनुग्रहपूर्वक लिखि देलनि। दोसर थिक मैथिली मे युग्मनाम जे महावैयाकरण स्वयं प्राच्यविद्या-महासम्मेलनक दरभंगा अधिवेशन मे पढ़ने रहथि। ई आलेख प्रस्तुत पुस्तकक विषयक बहुत निकट अछि तें एतए परिशिष्ट रूपें समाविष्ट कए लेल गेल।
11.08.2016 भवनाथ झा


text:
कैबिनेट म' शामिल होयबाक रेस म' आरपीसी सिंह आओर संतोष कुशवाहा सभसँ आगू चैल रहल छथि। प्राप्त सूचनाक मुताबिक एक कैबिनेट म' मंत्री आओर एक राज्यमंत्री केर पद पर विराजमान भ' सकैत छथि। बिहारक राजनीति क' देखैत प्रधानमंत्री नरेंद्र मोदी ई तय करथिन कि किनका मंत्री पदक कुर्सी देबाक अछि। आरसीपी सिंह नीतीश कुमार केँ खास बताओल जाएत छथि आओर कुर्मी नेता छथि। ऐना म' कयास लगाओल जे रहल अछि कि हिनका मंत्री पद पर बैसाओल जे सकैत अछि। एहि दुनू केर अलावा वशिष्ठ नारायण सिंह, कहकशां परवीन आओर रामनाथ ठाकुर सेहो रेस म' शामिल छथि।
अपने क' बता दी मोदी कैबिनेट म' फेरबदल केर संभावनाक बीच पांच मंत्री इस्तीफा द' देना छथि। जाहिक कारण सँ पांच मंत्री पद खाली भ' चुकल अछि। ऐहिक संगे पहिनो सँ कैको पद खाली अछि। प्रधानमंत्री मोदी ओहि राज्य सभक नेता क' मंत्री बना सकैत छथि जता चुनाव होमै बला अछि। जेडीयू क' ई उपहार एनडीए म' शामिल होयबाक लेल भेटत।


text:
मकवानपुर जिला
मकवानपुर जिला नेपालक मध्यमाञ्चल विकास क्षेत्रक नारायणी अञ्चलमे अवस्थित एक जिला छी । ई जिलाके मेची -महाकाली अञ्चलके राजधानीसँ सम्बन्ध स्थापित करैवला जिलाक रूपमे जानल जाइत अछि । उत्तरदिस करिब ६६ किलोमिटर लम्बा महाभारत श्रृङ्खला आ दक्षिणदिस करिब ९२ किलोमिटर लम्बा चुरे पर्वत (सिवालिक पहाड)क कोखमे ई जिला अवस्थित अछि। राजधानी प्रवेशक मुख्य मार्गक रूपमे परिचित ई जिला राजधानी काठमाडौं आ ऐतिहासिक जिला ललितपुरसँ सीमाबद्ध भऽ रहल अछि। त्रिभुवन राजपथ आ महेन्द्र राजमार्गक निर्माण भेलाक बाद ई जिला भऽ देशक पूर्व तथा पश्चिम आवागमन अत्यन्त सहज भेल अछि। ई जिलाक सदरमुकाम हेटौंडासँ फाखेल-हुमानेभञ्ज्याङ्ग-फर्पिङ्ग होइत कम समयमे काठमाडौं पहुँचै लेल वैकल्पिक मार्ग सेहो निर्माण भेल अछि। ई जिला देशक तेसर बड्का औद्योगिक जिलामे पडैत अछि। एतय बहुतरास प्राकृतिक मनोरम स्थलसभ रहल अछि। शान्त शीतल वातावरण जे किनको मन जित सकैत अछि। चितवन राष्ट्रिय निकुञ्ज आ पर्सा वन्यजन्तु आरक्ष सहो एहि जिलाक किछ भू-भाग ओगटने अछि। सेन वंशीय राजासभक दरबार मकवानपुरगढी (बडा महाराजाधिराज पृथ्वीनारायण शाहक ससुरारि सेहो), सामारिक दृष्टिसँ महत्वपूर्ण स्थान चिसापानी गढी, पर्यटकीय स्थल शहीद स्मारक, लाली गुराँस आ सुनगाभाक प्राकृतिक सङ्ग्रहालयसभ ई जिलाक सौर्न्दर्य आओर बढेने अछि। ई जिलामे नेपालक एकमात्र मानव निर्मित ताल अछि जकरा इन्द्र सरोवर वा कुलेखानी नामसँ जानल जाइत अछि । ई तालके पानिसँ कुलेखानी प्रथम कुलेखानी द्वितीय आ कुलेखानी तृतीय(हाल निर्माणाधीन) मे विद्युत उत्पादन कएल जाइत अछि । जे नेपाल विद्युत प्राधिकरण कऽ ब्याकअपके रूपमे रहल अछि।
विषय सूचीसभ
- १ जिलाक नामाकरण
- २ ऐतिहासिक पक्ष
- ३ भौगोलिक अवस्थिति
- ४ राजनैतिक विभाजन
- ५ स्थानीय तह
- ६ जनसांख्यिक स्थिति
- ७ प्राकृतिक स्वरूप
- ८ हावापानी
- ९ भू-उपयोग
- १० मुख्य पेशा
- ११ जातिसभ
- १२ धर्म
- १३ प्रमुख बजार केन्द्रसभ
- १४ स्वास्थ्य
- १५ शिक्षा
- १६ कृषि तथा पशु
- १७ राष्ट्रिय राजमार्ग
- १८ विद्युत् उत्पादन
- १९ सञ्चार
- २० रेडियो
- २१ सन्दर्भ सामग्रीसभ
- २२ बाह्य जडीसभ
- २३ एहो सभ देखी
जिलाक नामाकरण
ई जिलाक नामाकरण सेनवंशीय प्रतापी राजा मुकुन्द सेनक नाम अप्रभंश होइत माकन्दपुरसँ अन्तमे मकवानपुर भेल जनश्रुती एतय प्रचलित अछि।[२][३]
ऐतिहासिक पक्ष
ई जिलाक सामाजिक, धार्मिक, सांस्कृतिक आ आर्थिक पक्षसभक सम्बन्धमे व्यवस्थित ढङ्गसँ ऐतिहासिक अध्ययन भेल नै देखबैत अछि । किम्वदन्ती आ फाटफुट निकलल लेखसभ अध्ययनक आधारमे महाभारतकालसँ ई जिला विभिन्न प्रसङ्गमे आबैत गेल अछि। वनबासक क्रममे पाँच पाण्डवसभ ई जिलामे आबि आ भीमसेन हेडम्बा राक्षसक बध करि हुनकर नामसँ हेटौंडा नामकरण भेल जनश्रुति प्रचलित अछि। हेडम्बा राक्षसक बहिन भूटनीसंग भीमसेनक विवाह भऽ घटोतकच पुत्र जन्मल आ ओही भूटनीक नामसँ हेटौंडाक प्रसिद्ध मन्दिर भूटनदेवी स्थापना कएल गेल सेहो जनश्रुति अछि।
ई जिलामे आदिवासी जनजातिक रूपमे रहल राई (देवास) जातिसभ दक्षिण पूर्वी बागमती नदी किनारक आसपास तीन-चार सौ वर्ष पहिनेसँ बसोबास करैत आएल छल आ फापरवारी गाविस वार्ड नम्बर १ झुरझुरे ओ सभक राजधानी रहल जनश्रुति अछि। ओहिना बेतिनी गाविसमे तामाङ्ग जातिसभक घिसिङ्ग राजाक दरबार छल कहिक मान्यता आ हाल ई जिलामे ५० प्रतिशतक हाराहारीमे रहल तामाङ्ग जातिसभक बाहुल्य ओकर सबुत भऽ सकैत छी।
आई सँ २३ सय वर्ष पहिने नेपालक भ्रमणमे आवैत काल चित्लाङ्गमे सम्राट अशोकक पुत्री चारुमती स्थापना केनए चैत्यसँ लऽ लिच्छवी कालीन राजा नरेन्द्रदेवक राजा प्रमाणित करैवाला एक मात्र शिलालेख पृथ्वीनारायण शाहक ससुरारि अर्थात् मकुन्ददेवक दरबार रहल मकवानपुरगढी आ सामरिक हिसाबसँ महत्वपूर्ण भेल काली तोप रहल आ उपत्यकासँ बाहर जाइत काल जाँच करवाक आ राहदानी देवाक प्रचलन तथा राणकालीन भन्सार चौकी चिसापानीगढीसँ ई जिलाक ऐतिहासिक महत्व दर्शावैत अछि।[४]
भौगोलिक अवस्थिति
मकवानपुर जिला पूर्व पश्चिम लम्बा रहल अछि। पूर्व गल्ली होइत पश्चिमदिस बेलुन फुलल जका फुकल आकारमे अछि।
- अक्षांश: २७.१०" सँ २७.४०" उत्तरी अक्षांश
- देशान्तर: ८४.४१" सँ ८५.३१" पूर्वी देशान्तरधरि
- क्षेत्रफल: २४२६ वर्ग किलोमिटर (नेपालक कूल क्षेत्रफलक १.६५५ भाग)
- सिमाना: पूर्व काभ्रे आ सिन्धुली जिला, पश्चिम चितवन आ धादिङ्ग जिला, उत्तर काठमाडौंं आ ललितपुर, दक्षिण पर्सा, बारा आ रौतहट जिला
राजनैतिक विभाजन
मकवानपुर जिला नेपालक मध्यमाञ्चल विकास क्षेत्र अन्तर्गत नारायणी अञ्चलमे अवस्थित अछि। ई जिलाक सदरमुकाम हेटौंडा छी। वि.सं. २०४३ सालमे हेटौंडाक सदरमुकाम बनाएल गेल छल । हेटौंडासँ पहिने भीमफेदी ई जिलाक सदरमुकाम छल। मध्यमाञ्चल विकास क्षेत्रक क्षेत्रीय सदरमुकामक रूपमे एकरा विकास करवाक लक्ष्य राखल गेल अछि आ क्षेत्रीय-स्तरक कार्यालयसभ एतय स्थानान्तरण होमए कऽ क्रम अधिक अछि। प्रशासकीय दृष्टिसँ ई जिलाक ८ गाउँपालिका, १ नगरपालिका आ १ उपमहानगरपालिकामे विभाजन कएल गेल अछि।[५][६][७][८][९]
स्थानीय तह
जनसांख्यिक स्थिति
वि.सं. २०६८ सालक जनगणना अनुसार ई जिल्लाक कूल जनसङ्ख्या ४,२०,४७७ रहल अछि जहिमे महिलासभक जनसङ्ख्या २,१३,७९३ रहल अछि आ पुरुषक जनसङ्ख्या २,०६,६८४ रहल अछि । वि.सं. २०६४ सालक प्रक्षेपित तथ्याङ्क अनुसार ई जिलाक जनसङ्ख्या ४,३८,१०१ अनुमान कएल गेल अछि। ई जिलाक औसत वार्षिक जनसङ्ख्या वृद्धिदर २.२२ प्रतिशत रहल अछि जे वि.सं. २०४८ सालक जनसङ्ख्या वृद्धिक तुलनामे ०.३४ प्रतिशतसँ घटल अछि। एक परिवारमे सरदर ५.५२ गोटे सदस्यसभ रहल तथ्याङ्क देखाबैत अछि। हेटौंडा उपमहानगरपालिकाक जनसङ्ख्या ८४,६७९ रहल अछि । नेपालक कूल जनसङ्ख्याक १.७५ जनसाङ्ख्यिक योगदान ई जिलाक रहल अछि।
प्राकृतिक स्वरूप
ई जिला मध्य पहाडी जिला छी। एहि क्षेत्रक ७५% भू-भाग पहाडसँ झाँपल अछि। शिशिर मौसममे बरफ पड़वाला २,५८४ मिटरक उच्च भू-भागमे दामन गाविसक सिमभञ्ज्याङ्ग अछि तँ दक्षिणदिस समुद्री सतहसँ १६६ मिटर धरिक छोट भू-भाग-राईगाउँ गाविसक हात्तीढुङ्गा रहल अछि। मकवानपुर जिला विभिन्न जात जाती तथा सांस्कृतिक विविधताक साथ बरफ पड़वाला पहाडी क्षेत्रसँ समथर मैदानधरि भेल ई जिला जैविक विविधताक दृष्टिसँ सेहो अन्यन्त धनीक अछि। एकरा सुनगाभाक प्राकृतिक सङ्ग्रहालयक रूपमे सेहो जानल जाऽ सकैत अछि। छोट दूरी तथा छोट भूभागमे सेहो पैग वातावरणीय विविधताक श्रृङ्खला रहल भैसेसँ सिमभन्ज्याङ्ग धरि उचाईमे ९० जातिक सुनगाभा (अर्किड) मे सँ ६२ जाति ई जिलामे पाबल जाइत अछि।
हावापानी
जिलाक धरातलीय विविधता संगसंगै अही ठाम हावापानीमे सेहो एकदमे विविधता पओल जाइत अछि। एतय मुख्यत: ३ किसिमक हावापानि पाओल जाइत अछि जाहिमे दक्षिणतर्फ चुरे श्रृङ्खलाक आसपास उष्ण, ओकर बाद क्रमशः उत्तरतर्फ समशीतोष्ण आ शीतोष्ण किसिमक हावापानि पवैत अछि। ई जिलामे वाषिर्क सरदर २५३५ मिलि लिटर वर्षा होएत अछि। ई अङ्क नेपालक चेरापुञ्जी कहिक पह्चानल जाइवाला कास्की जिलाक पोखरा बादके अङ्क छी। जाड महिनाक पुष माघमे न्यूनतम १६.६ डि.से. तापक्रम पवैत अछि ताए गर्मीयामक बैशाख जेठमे अधिकतम ३०.३ डि.से. तापक्रम पवैत अछि।
नदी नाला/ताल
ई जिलाक जलाधारक रूपमे चारि जलाधार क्षेत्र आ १२५ उप-जलाधार क्षेत्रमे विभाजन कऽ सकैत छी। चारि जलाधार क्षेत्रमे बाग्मती, बकैया, राप्ती आ त्रिशुली छी। ई जिलाक ३.२७ प्रतिशत भू-भाग नदी, खलिहान तथा तालसँ झाँपल अछि। जिलाक पूर्वी सीमा नदीक रूपमे रहल बाग्मती नदी, पूर्व मध्य भागसँ शुरु भऽ दक्षिणतर्फ बहैवाला बकैया नदी, जिलाक मध्य भागसँ बहैवाला राप्ती, पश्चिमी दिससँ बहैवाला मनहरी आ पश्चिमी सीमा नदी लोथर ई जिलाक प्रमुख नदीसभ छी।
भू-उपयोग
ई जिलाक कूल क्षेत्रफल २,४४,४५७ हेक्टर मे सँ कृषियोग्य जमीन ६१४८९ हे. -२५.१५%), झांडी, घांसे मैदान ४९६८ हे. -२.०३%), खोलानाला तथा बगर १६७१० हे. -६.८३%), वन क्षेत्र १४४५५८ हे. -५९.१४५), औद्योगिक क्षेत्र १६०७ हे. (०.६६%), निकुञ्ज क्षेत्र १५१२५ हे. (६.१९%) अछि। जिलाक ७५ प्रतिशत भू-भाग पहाड र २५ प्रतिशत भू-भाग समथर रहल अछि।
मुख्य पर्वत श्रृंखला
चन्द्रागिरी :फाखेल गाविससँ टिष्टुङ्ग गाविसधरि महाभारत : बेतिनी गाविससँ खैराङ्ग गाविसधरि चुरे : राईगाउँ गाविससँ मनहरी गाविसधरि
मुख्य पेशा
मकवानपुर जिला औद्योगिक जिल्लाक नामक पहिचान होइतो अही ठामक लोगसभक मुख्य पेशा कृषि छी। अही ठामक कूल जनसंख्या मे सँ ८२.७% कृषिमे आ १७.३५ गैर कृषिमे संलग्न अछि। आर्थिक रूपसँ सक्रिय जनसंख्याक ५३.६% कृषिमे आ ४६.९४% जनसंख्या गैर कृषि पेशामे संलग्न अछि।
जातिसभ
मकवानपुर जिला बहुजातीय आ बहुभाषिक जात-जातिक एकटा फूलबारी अछि। ई जिला तामाङ्ग जातिक बाहुल्य भेल जिला छी। अही ठाम ४७.३% तामाङ्ग अछि। ७०% सँ बेसी जनजाती सभक बसोबास रहल अछि। तामाङ्ग जातिक बाद दोसर स्थानमे ब्राम्हण(१४.९%), तेसरमे क्षेत्री (१०.६%), चारिममे नेवार (६.८%), पाँचम् मे मगर (५.०१%) आ छठम् मे चेपाङ्ग (३.८%) आ विभिन्न जातिसभक प्रमुख रूपमे रहल अछि। दलित जातिसभक करिब ७% अछि। जातीय विविधताक धनी ई जिलामे अन्य जिलामे ही भेल आ लोपोन्मुख अवस्थामे पहुँचल वनकरिया जातिक सेहो बसोबास अछि।
धर्म
ई जिलामे विविध धर्म आ सम्प्रदायक लोग्सभ बसोबास करैत अछि। तामाङ जातिक वाहुल्य रहल होएत अछि। हिन्दू धर्म मानेवाला अधिक देखल जाइत अछि कहिक क्रिश्चियन आ इस्लाम धर्म मानेवालासभ न्यून रहल जाईत अछि। ई जिलामे हिन्दूधर्मावलम्वीसभ ४९.३६% अछि आ बौद्ध धर्म मानेवालासभ ४७.६३% अछि। क्रिश्चियन आ इश्लाम धर्मावलम्वीसभ क्रमशः २.०७ र ०.३२ प्रतिशत रहल तथ्याङ्कसँ देखलजाईत अछि।
धार्मिक स्थल
मकवानपुर जिलाक धार्मिक मठ मन्दिरसभ उल्लेख्य रूपमे रहल अछि। हेटौंडा उपमहानगरपालिका क्षेत्रमे भूटनदेवी, भुवनेश्वर महादेव, पुण्य क्षेत्र रहल अछि तँ मकवानपुरगढी गाविसमे मनकामना मन्दिर आ वंशगोपालक मन्दिर रहल अछि। चुरियामाई गाविसमे चुरियामाईक आ भैंसे गाविसमे त्रिखण्डी महादेवक मन्दिर प्रसिद्ध अछि। अहीना दामन गाविसमे ऋषेश्वर आ इन्द्रायणी माईक मन्दिर अछि आ बज्रबाराही गाविसमे बज्रबाराही, नामटार गाविसमे स्यार्सेकालिका, चित्लाङ्ग गाविसमे शिवालय,हेटौंडा -९, चौधघरेमे शीर्षक लिंङ्क रहल कुष्माण्ड सरोबर त्रिवेणीधाम (मुक्तीनाथ पहिनेक १०८ धारा रहल नेपाल क एक प्रसिद्ध धार्मिक एंव पर्यटकिय स्थल) ओहिना चिसापानी गडि मे बटुक भैरव क प्रसिद्ध मन्दिर रहल अछि । एकर अलावा तामाङ बाहुल्य क्षेत्रमे गुम्बा बौद्ध घ्याङ आदि प्रख्यात मठ मन्दिर तहीना देवालयसभ अछि।
प्रमुख बजार केन्द्रसभ
समाज आ जनसंख्याक विकासक क्रमसंगे ग्रामीण क्षेत्रहरूमे ग्रामीण जनताक आवश्यकताक वस्तु तथा सेवासँ आ स्थानीय स्तरमे उत्पादन भेल वस्तु तथा सेवासँ खरीद विक्री करैवाला उद्देश्यसँ विभिन्न ग्रामीण क्षेत्रसभमे बजार केन्द्रसभ स्थापना आ विकास होएत गेल पवैत अछि। एहीना स्थापना आ विकास भेल बजारसभ हेटौंडा, भीमफेदी, मनहरी, लोथर, छतिवन, फापरवारी, चौघडा, पालुङ्ग (ओखरेबजार), अछि। ओहिना भैंसे, दामन (शिखरकोट), हटिया (चिसापानी), बसामाडी (बस्तीपुर), बज्रबाराही (सरस्वती बजार), मार्खु, कुलेखानी, नामटार, हर्नामाडी आदि सेहो क्रमशः बजार उन्मुख गाविससभ अछि।
स्वास्थ्य
ई जिलाक मध्यमाञ्चल विकास क्षेत्रक सदरमुकामक रूपमे विकास करैक लेल कार्य संग-संगे क्षेत्रीय अस्पताल निर्माण करैक लेल नीतिगत निर्णय भऽ चुकल अछि। हाल ई जिलामे ५० शैयाक एक जिला अस्पताल, प्राथमिक स्वास्थ्य केन्द्र ४, स्वास्थ्य चौकी १ आ उपस्वास्थ्य चौकी ३१ रहल अछि। आयुर्वेदिक औषधालय दुईटा अछि। ई जिलामे शिशु मृत्युदर प्रति हजार ६४ जना आ बालमृत्युदर ९१ गोटे रहल पवैत अछि। कुल प्रजनन् दर प्रति महिला ५.१ अछि तँ परिवार नियोजनक सेवा लै वाला व्यक्ति ३९% मात्र रहल अछि।
शिक्षा
२०४८ सालक तथ्याङ्क अनुसार ई जिलाक साक्षरता प्रतिशत ३८.४% रहल अछि तँ २०५८ सालक जनगणना अनुसार ई दर बढिक ६३.४% पहुँच गेल अछि। महिला साक्षरता प्रतिशत ५३.९% अछि तँ पुरुष साक्षरता ७२.६% रहल अछि। ई जिलाक बेसी साक्षर भेल गाविस हर्नामाडी (६१.२८%) अछि। तँ सबसँ कम साक्षर भेल गाविस भार्ता (१४.७६%) अछि।
कृषि तथा पशु
कृषि पेशामे ८२.७% जनता संलग्न रहल ई जिलामे २५.१५% भू-भाग कृषि क्षेत्रसँ मात्र छोपल अछि। कृषि भूमिक ३७.२८%मे बर्षसो आ मौसम सिंचाई सुविधा पुगल अछि। भूबनोटक आधारमे ई जिलाक मध्य पहाड आ भित्र मधेशक रूपमे वर्गीकरण करैकलेल सकैत अछि। महाभारत पर्वत श्रृंखलाक उत्तरी भेगमे पर्ने उच्च भू-भागसँ वेशी फा“टधरि चिसो भागमे खासकैर बेमौसमी तरकारी, आलु, हिउंदे फलफूल, सुन्तला जातक फलफूलक लेल उपयुक्त हावापानी छी कहीबाला भित्री पहाड भेगमे अगौटे तरकारी, आलु तथा खाद्यान्न उत्पादनक लेल उपयुक्त कहलजाईतँ अछि। अहीना चुरर्ेपर्वत आ महाभारत पर्वत श्रृंखला बीचक एक चौथाइ समथर भू-भागमे गरम हावापानी भएल कारण अगौटे तरकारी, आलु तथा खाद्यान्न उत्पादनक दृष्टिसँ उपयुक्त मानल जाईत् अछि। ई जिलामे उन्नत जातक गाई, भैंसी आ बाख्रा पालन व्यवसाय क्रमिक रूपसँ बेसी होएत पवैत अछि कहेवला वंगुर, भेडा र कुखुरा पालन कार्य कहेवाला क्रमशः घटल अछि। पशुजन्य उत्पादनमध्ये दुध वाषिर्क १३४१.३ मे.टन, मासु २९५.१ मे. टन र अण्डा ४१०७५९.१ गोटासँ बेसी अछि भने माछा उत्पादनमे खासै बढोत्तरी देखल गेल अछि। पशुजन्य उत्पादन आ जनसंख्याक तुलना मे एक वर्षा एकजनाक भागमे दुध १२३.९७ लिटर, मासु १९.०९ किलो, अण्टा १४.२६ गोटा र माछा ७७.६८ ग्राम सेहो होएतो अछि। जिला कृषि विकास कार्यालयक जिलाक ६ ता सेवा केन्द्र आ ७ ता उपसेवा केन्द्र मार्फ सेवा पहुचलअछि भने जिल्ला पशुसेवा कार्यालयले ६ वटा सेवाकेन्द्र र १० वटा उपसेवा केन्द्र मार्फ सेवा पहुचाबल गेल अछि।
राष्ट्रिय राजमार्ग
त्रिभुवन राजपथ -चुरे-सोप्याङ खण्ड) ११० कि.मि. महेन्द्र राजमार्ग -चुरे-लोथर खण्ड) ४७ कि.मि. जिल्ला सडक अवस्थाक) हेटौंडा-भीमफेदी २३ कि.मि. ख) हटिया-राईगाउँ ६५ कि.मि. ग) कुन्छाल-कुलेखानी १८ कि.मि. घ) भीमफेदी-कुलेखानी-फाखेल-काठमाडौंं ५३ कि.मि. ङ) चुनिया-नामटार २० कि.मि. -८ कि.मि. मोटर चल्ने) च) दामन-डांडावास १० कि.मि. छ) सामरी-आमभञ्ज्याङ्ग ६ कि.मि. ज) कान्तिराजपथ -हेटौंडा-ठिंगन) ४२ कि.मि. -३० कि.मि. मोटर चलैवाला) झ) पशुपतिनगर-मकरी भुन्द्रुङ्ग टा“डी-सान्नानीटार १८ कि.मि. -१० कि.मि. मोटर चलैवाला) ञ) कुलेखानी-सिस्नेरी-छैमले ३० कि.मि. ट) चुच्चेखोला-फुर्केचौर १३ कि.मि. ठ) पिप्ले-कुर्ले १२ कि.मि. (६ कि.मि. मोटर चलैवाला ड) टौखेल-चित्लाङ्ग-चन्द्रागिरी १५ कि.मि. ढ) घट्टेदोभान-चखेल-देउराली-मातातिर्थ १० कि.मि.(५ कि.मि. मोटर चलैवाला)
नगर सडक
पक्की सडक ५६.६२ किमि -राजमार्ग सहित) ग्राभेल सडक ४८.४५ किमि कच्ची सडक ७० किमि गोरेटो सडक २९ किमि कंक्रिट सडक १२.५५ किमि सडक पहुँचल नपा/गाविस संख्या - ३४टा सडक नै पहुँचल गाविस संख्या - १०टा
रोप-वे
हेटौंडा - टेकु - ४२ कि.मि. -हाल बन्द)
विद्युत् उत्पादन
कुलेखानी प्रथम ६०,००० कि.वा. कुलेखानी दोसर ३२,००० कि.वा. कुलेखानी तेसर १५,००० कि.वा. -निर्माणाधिन) पूर्ण विद्युतीकरण भेल गाविस/नपा संख्या ३४.१० प्रतिशत, १५ गाविस) आंशिक विद्युतीकरण भेल गाविस संख्या ३४.१० प्रतिशत, १५ गाविस) विद्युतीकरण होमएल बाँकी गाविस संख्या ३१.८० प्रतिशत, १४ गाविस)
सञ्चार
सञ्चारक हिसाबसँ एतय खास परिवर्तन नै देखल जाइत अछि । टेलीफोन सेवा नगरक्षेत्रमे मात्र सिमित होमइक लेल ग्रामिण आ शहरोन्मुख क्षेत्रमे ईन्टरनेट सेवा अछि। आ हाल तार-रहित ईन्टरनेट आ मोबाइल फोन सुविधा जिलाक क्षेत्रमे उपलब्ध अछि आ रेडियो हरेक जेहन स्थानमे सुन्न जाइत अछि आ टेलिभिजन सेहो स्याटेलाइट प्रविधिसँ हरेक स्थानमे सेहो देखल जाइत अछि ।
रेडियो
ई जिलामे उपत्यका बाहरक पहिल व्यावसायिक रेडियो मनकामना एफएम खुलल होएतो, खुललाक छ बर्षक बाद २०६२ सालमे बन्द भेल आ हाल रेडियो सरोबर ९२.५ मेगाहर्ज,पलुंग एफएम, हेटौडा एफएम ,प्रतिध्वनि एफएम,थाहा एफएम,मकवानपुर एफएम,शक्ति एफएम,निकाश एफएम,आकाश गंगा एफएम आदि अछि।
रेडियो सरोबर ९२.५ मेगाहर्ज
रेडियो सरोबर ९२.५ मेगाहर्ज मकवानपुरक २४सौं घण्टा प्रशारण होएवाला प्रतिष्ठित एफएम छी। गगन मिडिया प्रा.लि कऽ सञ्चालन कलक ई रेडियोक अध्यक्ष चर्चित साहित्यकार आ पत्रकार श्री आनन्दराम पौडेल अछि। मकवानपुर जिलाक प्रतिष्ठित महानुभावसभ संचालनमे आनलक आ ई रेडियो सरोबर फरक शैलीमे प्रशारण होइत अछि।
सुरुवातमे रेडियोक स्टेशन म्यानेजर आ प्रधान सम्पादकक जिम्मेवार श्री गिरिजा अधिकारी सम्हालने अछि रेडियोमे अखन चन्द्र घलान स्टेशन को-अर्डिनेरक रुपमे अछि । २०७१ साल भाद्र १ गतेसँ परीक्षण प्रशारण आरम्भ भेल ई एफएमक नेपाल सरकारक प्रवक्ता, सूचना आ सञ्चारमन्त्री डा. मिनेन्द्र रिजाल २०७१ फागुन २ गते विधिवत रुपसँ उद्घाटन केने अछि। मकवानपुरक एकमात्र हास्यब्यङ्यात्मक आ समाचारमूलक एफएमक रुपमे परिचित रेडियो सरोबर, हेटौैंडा-४ मे रहेल नारायणी मल(बिजनेस कम्प्लेक्स)क सबसँ उपर घरमे अवस्थित अछि । मकवानपुरक अधिकांश क्षेत्रसँ आसपासक जिलामे ई रेडियो सुनल जाईत अछि।
पत्रपत्रिका
ई जिलामे कुराकानी साप्ताहिक ,प्रयास साप्ताहिक आ सुरुमे चर्चित भेल । पहिल हेटौडा सन्देश दैनिक ,नारायणी दैनिक,हेटौडा टुडे ,अभ्याश ,प्रदेश,सझाकुरा,आ सन्देश,शान्ति आब्हान ,समृद्ध समाज आ दैनिकसभ संचालनमे अछि। ओहीना उपत्यक बाहरक पहिल सभसँ पैग रंगिन पत्रिका सबथोक साप्ताहिक सेहो एही जिलासँ संचालनमे अछि। विगत १० वर्षसँ मकवानपुरक सक्रिय पत्रकार आ नेपाल पत्रकार महासंघ मकवानपुरक उपाध्यक्ष गिरिजा अधिकारीक प्रकाशन-सम्पादनमे साम साप्ताहिक सेहो प्रकाशन होएत अछि।
पत्रकार
ई जिलाक पहिल पत्रकार न्हुच्छेमान श्रेष्ठ छि .कृष्णराम परियार,कौशल पाण्डे ,नवराज शर्मा ,प्रताप बिस्टआदि पुराना पत्रकार छी आ राममणि दाहाल ,महेन्द्र श्रेष्ठ ,गिरिजा अधिकारी,देवराज रिमाल पहिल पुराना पत्रकार अछि ओहिना भानुभक्त आचार्य,रामकुमार एलन,रामशरण पुडाशैनी,देवराज पन्त,राजन दाहाल पहिल पुराना आ सन्तोष न्यौपाने ,सम्झना कार्की ,खेम बोलखे ,उज्ज्वल चौलागाईं,रिपेश ऋद्धि दाहाल ,पुर्णिमा गोले ,सबिन न्यौपाने,,प्रकाश दाहाल ,रुपेश दुलाल,नरेन्द्र सापकोटा,सुनिल खड्का ,प्रेम दाहाल,कृष्ण सरु ,सरिता दाहाल, अशोक सुजन श्रेष्ठ, चन्द्र घलान ,जिबराज बख्रेल, धर्मेन्द्र दाहाल,सुरेश श्रेष्ठ ,आ पत्रकारसभ सक्रिय अछि।
दूरसञ्चार
मोवाईल हेनपा आ २२ गाविस -प्रिपेड ९५००, पोस्टपेड ६५०) सिडिएमए ३७ गाविस/नपा -प्रिपेड ९८६, पोस्टपेड १०७६) टेलिफोन सेवा उपलब्ध गाविस/नपा संख्या ४० टेलिफोन सेवा उपलब्ध नै भेल गाविस संख्या ४ -ठिंगन, बेतिनी, मंथलि, इपा)
हुलाक
जिला हुलाक १टा इलाका हुलाक ११टा अतिरिक्त हुलाक ३४टा काउण्टर हुलाक १टा
सन्दर्भ सामग्रीसभ
- ↑ General Bureau of Statistics, Kathmandu, Nepal, Nov. 2012
- ↑ "मकवानपुर नामाकरणको ऐतिहासिक तथ्य" (नेपालीमे). हेटौडा अनलाइन. २३ पुष २०७३. http://hetaudaonline.com.np/s.php?exsn=4&exmenusn=10. अन्तिम पहुँच तिथि: २३ पुष २०७३.
- ↑ "जिलाको सामान्य परिचय" (नेपालीमे). मकवानपुर वन कार्यालय. १२ बैशाख २०७०. http://www.dfomakawanpur.gov.np/page/23. अन्तिम पहुँच तिथि: १२ बैशाख २०७०.
- ↑ "मकवानपुरक इतिहास" (नेपालीमे), हिमालय (युके), १२ जेठ २०६३।
- ↑ "गाउँपालिका र नगरपालिका कुन जिल्लामा कति? (सूची)" (नेपालीमे). लोकान्तर. २३ पौष २०७३. http://lokaantar.com/taja_samachar/2084. अन्तिम पहुँच तिथि: २३ पौष २०७३.
- ↑ "हेर्नुहोस्, तपाईं कुन गाउँपालिका वा नगरपालिकामा पर्नुभयो?" (नेपालीमे), सेतोपाटी, अभिगमन तिथि फाल्गुन २०७३।
- ↑ "सबै गाविस र जिविस खारेज" (नेपालीमे). अन्नपूर्ण पोष्ट. २०७३ फागुन २७. http://www.annapurnapost.com/news/66220. अन्तिम पहुँच तिथि: २०७३ फागुन २७.
- ↑ "गाउँ र नगरपालिका (सूची)" (नेपालीमे). नयाँ पत्रिका दैनिक. पुष २३, २०७३. http://www.enayapatrika.com/2017/01/07/118110/. अन्तिम पहुँच तिथि: १४ जेठ २०७४.
- ↑ "गाउँपालिका र नगरपालिकाहरुको नाम, संख्या, सीमाना, केन्द्र र वडाको सीमाना सहितको विवरण", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अभिगमन तिथि २०७३ फाल्गुण २७।
- ↑ "सम्पूर्ण स्थानीय तह (सूची)" (नेपालीमे), नेपाल सरकार, अभिगमन तिथि २०७४ जेठ १४।
- ↑ "जिल्ला समन्वय समितिहरूको आधिकारिक वेबसाइट", सङ्घीय मामिला तथा स्थानीय विकास मन्त्रालय (नेपालीमे), नेपाल सरकार, अभिगमन तिथि २०७४ जेठ १४।


text:
मातृत्व
नारी जीवनक सबसँ गौरवशाली एवं सुखद अनुभव थिक मातृत्व ।ई नारी जीवनक परिपूर्णताक प्रतीक अछि । पूरा नौ मास अपन गर्भमे फलैत-फूलैत एक शिशुक अपन जान सँ बेसी देखभाल करैत छथि । तत्पश्चात एक फूल सन सुन्दर सुकोमल शिशु जन्म लैत अछि, यैह स्त्रीक सबसँ अनमोल उपहार एवं आनन्ददायक क्षण थिक । एहि नौ मासक दौरान गर्भवतीक भोजन एवं वातावरण पर निर्भर करैत अछि गर्भ मे पलैत शिशुक स्वास्थ्य एवं सुरक्षा ।भरपूर पौष्टिक भोजन, पर्याप्त आराम एवं आवश्यक व्यायामक संग-संग सम्पूर्ण निरोग शरीर गर्भस्थ शिशुकेँ पूर्णतया स्वस्थ राखिसकैत अछि । गर्भावस्थाक पहिल तीन मासक समय कष्टमय होइत अछि । उल्टी, अरूचि, सहज लक्षण होइत अछि । एकरादूर करबाक लेल कम –कम मात्रा मे पांच-छओ बेर हल्लुक भोजन करबाक चाही । मौसमी फल, हरियर तरकारी आ दूध दही केर भरपूर सेवन करबाक चाही । वसायुक्त भोजन सँ बचबाक चाही । गर्भावस्थाक दौरान गर्भवतीक भूख तेज होइत अछि, एहि समयमे कम-कम मात्रा मे पौष्टिक लैत रहबाक चाही । अन्तिम तीन मे शिशु पेट मे बेसी हलचल कर’ लगैत छैक । हल्लुक भोजन कयला सँ शिशुक हलचल मे कोनो रूकाबट नहि होइत छैक (ई बच्चाक पूर्ण बिकासक लेल ज़रूरी होइछ ।), गर्भवती हल्कापन महसूस करैत छथि आ एहि तरहेँ शिशुक स्वास्थ्य आ पुष्टता सुनिश्चित होइत अछि । डाक्टरक परामर्शक अनुसार गर्भवतीकेँ कैल्शियम, प्रोटीन, विटामिन सी, लौह तत्व(आइरन), विटामिन-बी काम्पलैक्सक सेवन करबाक चाही । गर्भवती स्त्रीकेँ डाँड़ आपीठ दर्दक शिकायत रहैत छनि जे कैल्शियम केर सेवन सँ ठीक भ जाइत छैक ।
किछु सुझाव-
1. गर्भवती स्त्रीकेँ तनाव रहित रहबाक चाही ।
2. मसालेदार एवं तैलीय भोजन नहि करबाक चाही ।
3. भारी वजन नहि उठैबाक चाही ।
4. धुम्रपान, मद्यपान, खैनी-तम्बाकूक सेवन नहि करबाक चाही ।
5. भीड़-भाड़युक्त जगह पर जायबा सँ बचबाक चाही ।
6. संक्रमणक स्थिति नहि होमय देबाक चाही ।
7. डायटिंग नहि करबाक चाही ।
8. समय-समय पर डाक्टरी जाँच करैबाक चाही ।
9. प्रसव कोनो कुशल डाक्टरक निरीक्षणमे करेबाक चाही ।
10. उचित व्यायाम करबाक चाही ।
11. टेटनसक दू टा सूई लेबाक चाही ।
12. गर्भवतीकेँ दिन मे दू घंटा आ राति में आठ घंटा नियम
सँ सुतबाक चाही ।
13.पहिल तीन मास एवं अन्तिम डेढ़ मास यात्रा नहि करबाक
चाही ।
14. कब्ज नहि हेबाक चाही ।
15. गर्भवती स्त्रीकेँ ढ़ील-ढ़ाल वस्त्र पहिरबाक चाही ।
16. दाँतक साफ-सफाई आ स्वस्थ मसुहरि लेल सजग रहबाक
चाही ।
एहि तरहेँ स्वास्थ्य आ आदतिक प्रति सजग रहला सँ नौ मास पूरा
भेलाक बाद एक स्वस्थ शिशुक जन्म होइत अछि, जकर किलकारी
सँ घर आँगन गूँजि उठैत अछि ।


text:
आई धनकटनी छियैक । मजदूर-वर्ग समूहक संग टोली बनाय हाथ मे 'हांसू' लए शिवशंकर बाबूक खेत मे धान कटबाक लेल बिदा भऽ रहल अछि संगहि शिवशंकर बाबू सेहो धान कटेबाक लेल गामपर सँ खेत दिश बिदा भऽ चुकल छथि ।
धनकटनी प्रारंभ भऽ गेल । मजदूर लोकैन तन्मयतापूर्वक कतारबद्ध भऽ एक-दोसराक संग हास-परिहास करैत अपना धुन मे व्यस्त भऽ धान काटि रहल छथि । शिवशंकर बाबू काटल धानक झट्टा पर गमछा बिछाय बैसल छथि एवं धनकटनीक मनोरम दृश्यक दृष्टावलोकन करैत आनंदित भऽ रहल छथि । एतबहिं मे रामसेबक (धानकटनिहार) शिवशंकर बाबू के आवाज दैत बजला - "मालिक ! तमाकूल खेबैक की ?" शिवशंकर झट सँ बाजि उठला - "हँ-हँ किएक नञि ।" तमाकूल खेलाक उपरांत शिवशंकर बाजि उठला - "की बात छैक अखनधरि रामअवतार (खेते-खेत मुरही-लाय-कचौड़ी बेचनिहार) नञि एला अछि ।" रामसेबक बाजल - "ओ एबे करत । दोसर खेत मे हयत । अहाँ निश्चिंत रहूँ ओ एबे करत ।" शिवशंकर बाबू पुनः धनकटनीक दृश्य अवलोकित करैत मग्न भऽ जाइत छथि ।
किछु कालक उपरांत माथा पर छिट्टा लयने रामअवतारक प्रवेश होइत अछि । समाचारक आदान-प्रदानक उपरांत स्नेहमयी स्वर सँ रामअवतार बाजि उठला - "पान खेबैक ने शिवशंकर बाबू ?" हँ-हँ पान खेबैक आ शिवशंकर बाबू आग्रहपूर्वक लगाओल गेल पान खेबाक लेल तत्पर भऽ गेला । पान खेलाक उपरांत रामअवतार कें छोप्पल धानक आंटी दय शिवशंकर परम संतोषक अनुभव करैत छथि आ रामअवतार दोसर खेत जेबाक लेल प्रस्थान कऽ चुकल अछि । एहि प्रकारक दृश्य कल्पनाक दृश्य नञि अपितु घटित घटनाक दृश्यक वास्तविक चित्रण थिक ।
खेतक धान कटि चुकल अछि । पूबरिया कोलाक कोन मे थोड़ेक धान यथावत् "रखबारक" हिस्सा के छोड़ि सम्पूर्ण खेतक धान कटि चुकल अछि । धानक छोपाई सेहो भऽ गेल । कांच करची एवं केराक पत्ताक डांटक जुन्ना सँ धानक बोझ बन्नहा गेल अछि । मजदूर-वर्गक धिया-पूता एवं स्वयं मजदूर लोकैन छोप्पल धानक झट्टा सँ धानक शीशक लोरहा लोढ़ि चुकल अछि तथा ओहि लोरहा कें आंटी बनाय मालिकक दरबज्जा पर प्रस्थान करबाक लेल तैयार अछि ।
एक-दोसराक सहायता सँ धानक बोझ माथा पर उठाय मजदूर लोकैन झटपट-झटपट गाम परहक लेल बिदा भऽ चुकल छथि आ शिवशंकर बाबू सेहो व्यग्रता सँ गाम पर बोइन देबाक लेल झटकल-झटकल जा रहल छथि । मजदूर लोकनिक झुण्डमय टोलीक दृश्य अति मनभावक व मनोरम अछि । सूर्यास्तक समयक बेलामे माथा पर उठायल धानक बोझ अद्भुत आनंदक दृश्य मे परिवर्तित भऽ चुकल अछि । शिवशंकर बाबू दलान पर पहूँच चुकल छथि । धनकटनीक उपरांत अंतिम प्रक्रिया 'बोइन' देबाक विधान आ 'बोइन' भेटलाक उपरांत मजदूर लोकनिक संतुष्टिक भाव-भंगिमा अत्यधिक विलक्षण अछि । काल्हि पुनः धनकटनी हेतैक । आजुक दृश्य पुनः काल्हिक दृश्य बनत ।
एहि बात के सोचैत मऽन सतत् उदास भऽ उठैत अछि जे उपर्युक्त दृश्यक दृष्टावलोकन किंचित पुनः देखल जा सकैत अछि की ? हम अनुभव करैत छी - "जे हमर गाम हेरा गेल अछि आ हमहूँ गाम सँ हेरा गेल छी ।" जय श्री हरि ।
__राजकुमार झा


text:
मनोज शाण्डिल्य केर तीन गोट कविता
१. रिक्तता
नेनपन मे पुबरिया टाटक ओहि पार बँसबिट्टी सँ अबैत भयाओन स्वर डेरा दैत छल हमरा बड्ड जोर जेना गुम्हरैत हो कतेको प्रेत एक संग, समवेत.. मुदा आब नहि डेरओबैत अछि कोनो प्रेत ने पोखरी-पूब बला राकस सभ आ ने भुतही गाछीक ओ गाछ धवल इजोरिया राति मे एकपेरिया पर बुलैत जकर ठारि सभ बुझाइत छल पिशाचक नमरल हाथ सन अट्टहास करैत हमर कंठ दिस बढ़ैत.. आब सियान भेलहुँ हम आब ड'र होइत अछि हमरा कल्पनातीत वास्तविकता सँ कोलाहलक माँझ चुपचाप फरैत चीत्कार करैत निस्तब्धता सँ.. आब भयाक्रांत रहैत छी हम चहुँदिस पसरल शून्यता सँ आब रोइयाँ भुलकैत अछि हमर मानव-कंठक रिक्तता सँ...
२. उपनिवेश
हमर घाम सँ सनायल देह
जे लगैत अछि अहाँकेँ असर्ध
से जँ सत्त पूछी तँ
अहींकेँ करैत अछि बेपर्द
अपनेक ई चिक्कन-चुनमुम
संगेमरमर सनक देह
ई जगमगाइत कोठा-महल
लहलहाइत खेत-खरिहान
क'ल-कारखाना, गोदाम-दोकान
उज्जर चमकैत दाँत
आ सदिखन भरल आँत
होइतय किन्नहु संभव
जँ रहितय हमरहु देह
अहीं सन चिक्कन-चुनमुन?
किए होइत छी एना भयाक्रांत
किए होइत अछि आश्चर्य?
सुख आ चैनक बँटवारा मे
अहाँ भनहि हँसोथि लेने होइ सुख
मुदा चैन आयल अछि हमरहि हिस्सा मे
धरि नहि करू कनिको दुःख
हम छी इहो बाँटय लेल तैयार
अहूँकेँ भेंटि सकैत अछि
राति भरिक
सोलह आना खाँटी निन्न
अनेरे भेल छी भिन्न
एकटा नबका कथा
कनी लीखि क' देखियौ ने!
एक टुकड़ी रौद
कनी चीखि क' देखियौ ने!!
रचनाकार संपर्क:
मनोज शांडिल्य
इमेल: manoj.jha.in@gmail.com


text:
पटना । लगभग 40 साल पुरान सपना जमीन पर उतरबा लेल तैयार अछि। ओना इ सपना एतबा बेर टूटल आ जुडल अछि जे एखनो सहसा विश्वास करब मुश्किल भ रहल अछि, मुदा इ सच अछि जे पटना मे गंगा क कछैर मे दीघा स लकए कच्ची दरगाह क बीच फोर लेन सड़क निर्माण क सपना कए जमीन पर उतारबा लेल सोमदिन एकटा पैघ फैसला भेल। कैबिनेट एहि सड़क निर्माण कए अपन मंजूरी द देलक। सरकार हुडको स ऋण लकए आ अपन राशि स गंगा एक्सप्रेस वे क निर्माण कराउत। पूर्व मे इ सड़क दीघा स दीदारगंज तक बनबाक छल मुदा आब एकरादीदारगंज स आगू बढ़ाकए कच्चीदरगाह तक बढ़ा देल गेल अछि। ओहि ठाम एकरा एनएच-30 क कनेक्टिवटी भेट जाएत आ फेर गंगा पर प्रस्तावित छह लेन क पुल स सेहो इ जुड़ जाएत। गंगा एक्सप्रेस वे क लंबाई आब 23.50 किमी भ गेल अछि।
चार साल मे निर्माण क काज पूरा क लेबाक लक्ष्य तय कैल गेल अछि। सोमदिन कैबिनेट क बैसार मे योजना कए स्वीकृति देत 1160 करोड़ टका सेहो एहि लेल मंजूर कैल गेल। गंगा एक्सप्रेस-वे क निर्माण मे 3160 करोड़ क खर्च आउत। जाहि मे 2000 करोड़ क मदद हुडको स भेटत। राज्य सरकार मात्र 770 करोड़ लगाउत।
एहि सडक क इतिहास बड पुरान अछि। कुल तीनटा सरकार एकरा बनेबाक प्रयास केलक। सबस पहिने 70 क दशक मे इ सपना देखल गेल, मुदा जखन गंगा पर पुल लेल केंद्र राशि नहि देलक तखन आवश्यकता कए देखैत बिहार सरकार एहि सडक लेल मंजूर राशि कए महात्मा गांधी सेतू लेल निर्गत क देलक । 90 क दशक मे सेहो इ बनेबाक प्रयास भेल मुदा टकाक व्यवस्था नहि भ सकल। नीतीश कुमार सेहो पिछला कई साल स एहि लेल प्रयास क रहल छलाह, मुदा गप नहि बनि पाबि रहल छल। पहिने एकरा पीपीपी मोड मे बनेबाक निर्णय भेल छल। मुदा तकनीकी अड़चन आ निर्माण कंपनी क बेरुखी क बाद राज्य सरकार एकरा अपने बनेबाक निर्णय केलक अछि। भू-अर्जन आदि पर करीब 390 करोड़ क खर्च आउत। निर्माण क क्रम मे पटना, सारण आ वैशाली क जमीन अधिगृहित कैल जाएत। पूर्व मे इ प्रक्रिया बहुत हद तक पूरा भ चुकल अछि। हुडको स भेटल कर्ज क अदायगी 16 साल मे करबाक अछि । जेकरा लेल सरकार टाल टैक्स सेहो वसूलत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
Monday, June 16, 2014
अप्पन-बीरान
अप्पन-बीरान
आने गाम जकाँ हरिहरपुरो। स्वतंत्रता आन्दोलन जहिना सभ गाममे तहिना हरिहरपुरोमे। ओना पाँच सए परिवारक गाम मुदा गामक जमीन, गाछी-कलम आ पोखरिक चौथाइओ हिस्सापर गौआँक अधिकार नै। बारह आनासँ ऊपरे सम्पतिपर अनगौआँ जमीनदारक लड़ो-जड़ आ माशोक अधिकार तँ अछिए। आजादी भेला पछाति लगानक वसूली जमीन्दारक हाथसँ निकलि गेल मुदा जमीनपर अधिकार तँ रहबे कएल। गौआँक घर-घराड़ीक संग किछु गोटेक हाथमे किछु जमीनो वेलगानक चलैत घराड़ी आ मालगुजारी देने खेत। मुदा बारहसँ चौदह आना परिवारकेँ मात्र घराड़ीएटा। तँए कि गामक जमीन गौआँक कहियो नै रहल, से बात नै। मालगुजारीक चलैत साले-साल नीलाम होइत गेल आ गौआँक जमीन छिनाइत गेल। जइसँ गामक बारह आनासँ ऊपरे जमीन अनगौआँक हाथमे चलि गेल! गौआँ खेतिहर किसान नै बटेदार किसानो आ बटेदार बोनिहारो बनि रहि गेल, अधिकांश बोनिहार। मुदा जेना-तेना आ कमा-खटा कऽ गौआँ बहरबैयाक सभ जमीन हथियौलक। जेना-तेना ई जे किछु जमीनपर वकास्तक झंझटि तँ किछुपर सिकमी बटाइक, तँ किछु जमीन कीनिओ कऽ गौआँ अनगौआँकेँ गामसँ हटौलक। बहरबैयाकेँ हटिते गौआँ नमहर साँस छोड़लक। गौआँक हाथसँ जमीन ससरैक अनेको कारण भेल। तइमे किछु मालगुजारी आ किछु समाजक जाल-फाँस मुख्य रहल। सामाजिक जालो-फाँस अनेक रंगक रहल मुदा मुख्य रहल मरला पछातिक काल्पनिक दुनियाँक बेवहार। काल्पनिक बेवहार ई जे मुइला पछातिक खर्चक जे विधि-विधान रहल ओ समाजक रीढ़केँ तोड़ि देलक! समाजक एहेन दबाब रहल जे खेतो-पथार खुशीसँ बेचबैत छल। एक तँ गामक लोकक हाथमे गामक सम्पति नै, तैपर प्राकृतिक प्रकोप! ओना तीन रंगक समए मुख्य रूपसँ छल मुदा तीनूमे सेहो तीन-तीन-चरि-चरि रंगक समए भेल। एक भेल जे अनुकूल मौसम, अनुकूल मौसमक अर्थ भेल जे गोटे साल एहेन होइत छल, अखनो होइए, जे बारहो मास अनुकूल समए बनैत छल। कोन समए केहेन हवा चलत, कोन समए केहेन गरमी पड़त आ बरसातक केहेन रूप-रंग रहतै। दोसर तरहक समए बनैए, रौदियाह। जइ साल प्रतिकूल प्रकृति रूप पकड़लक तइ साल सुसमए-कुसमए बनए लगैत छल, एक रौदी दोसर दाही। ने रौदियाहक ठेकान आ ने दाहीक कोनो ठेकान। गोटे साल शुरूहेसँ समए बगदल जे अन्त धरि, रौदीओ आ बरसातो लदने रहि गेल! जइसँ मनुखसँ लऽ कऽ मालो-जाल आ गाछो-बिरिछकेँ तबाह कऽ दइए। जे मेहनती किसानकेँ मन तोड़ि दइए। दोसर समए भेल जे अगतामे बिगड़ि कम-बेसी मध्यसँ सुधरि जाइए। आ तेसर भेल जे शुरू-मध्य बिगड़ल रहल आ अन्तमे सुभितगर भेल। प्रकृतिक ई खेल सभ दिनसँ रहल, अखनो अछि।
ओना स्वतंत्रता आन्दोलनमे १९३५ इस्वीक पछाति जे गामक लोकक मनसूबा जगल ओ धीरे-धीरे पश्त होइत गेल। पश्त ई जे स्वतंत्रता संग्रामक मंचपर अवाज उठल जे गामक जमीन गौआँकेँ हेतै, ओकराे खेती लेल साधनक ओरियान हएत आ नीक जकाँ उपजौल जाएत। जहिना मनुख लेल पानिक जरूरति अछि तहिना मालो-जाल आ गाछो-बिरिछ लेल। ओना अपन इलाका पहाड़ी नदीसँ छारल अछि, जे किछु एहेन अछि जइमे बारहो मास पानि चलैए, किछु एहेन अछि जे छहमसिया छी आ किछु तीनमसिया छी। मुदा अबैत गेल बहैत गेल, अँटकबैक कोनो जाेगाड़ नै भेल! देशेक भीतर पंजाबो कृषि प्रधान राज्य छी। जेतेक इंच बरखा अपना सबहक हिस्सामे अछि ओते पंजाबक हिस्सामे नै छै, मुदा खेतीक मूल साधन पानिकेँ ओ कृत्रिम रूपे बनौलक। हम सभ ढोलके-हरिमुनियाँपर अपन सम्पन्नता गबैत रहलौं, अखनो गबै छी। जँ से नै रहल तँ दुनियाँक केहनो भू-मध्य सागरीय जलवायु किए ने हो मुदा जेते रंगक खेतीक उपज, चाहे अन्न हुअए आकि तीमन-तरकारी, फल-फूल हुअए आकि गाए-महिंस, उपजैक अपना इलाकामे शक्ति छै, ओ दुनियाँमे केतौ ने अछि! तँए, मिथिलांचलक धरती शक्ति स्वरूपिणी धरती अछि। जँ अपन बात अपने नै बूझब तँ ऐ दौड़ा-दौड़ी दुनियाँमे केकरा ओते पलखैत छै जे अहाँक बात बूझि तलपट मिला देत। लोक सिनेमा स्टारक पंजी, खेलवाड़िक पंजी बनौता आकि अपन-बाप दादा आकि अपना गाम-घरक।
हरिहरपुरेक दू भाए-भैयारीक परिवारमे सुपतलाल आ कुपतलाल। ओना अखनि ओ परिवार सभसँ नीक गाममे मानल जाइए मुदा छेहा बोनिहार परिवारमे दुनू भाँइक जनम भेल। बोनिहार परिवार रहितो माए-बाप सुतिहार, तँए आने गरीब परिवारक बच्चा जकाँ रहितो, केना बच्चा सियान चेतन बनि जिनगी बितौत, यएह सुतिहारी दुनू परानीक।
बच्चेसँ दुनू भाँइ मेहनती जे पिताक देखा-देखीसँ सीखने। बहरबैयाक धिया-पुता जकाँ प्लाष्टिकक खेलौना नै जे खलिये फटक्का फोड़त, घरक वस्तुक खेलौना! ओना बहरबैयाक हाथसँ गौआँक बीच आएल सम्पतिसँ नमहर निसाँस छुटल मुदा तेकर (जमीनक) बादो रंग-रंगक बिहंगरा अछिए। एक तँ अहुना घटबी होइत-हाेइत जमीन करमघट्टू बनि गेल, तैपर घटबी रोकैक उपए नै भेने लोकक मनो घटए लगल! केना ने घटत? अहीं कहू जे धान रोपैक अछि, खादक पाइ नै अछि, रोपैक ताक सम्हारब आकि खादक प्रतिक्षामे...। कारण खाली विचारे नै अर्थक अभाव सेहो सहयोगी बनल। खेतक संग मौसमी पानि आ उर्वराशक्ति बढ़बैले छाउर-गोबरक संग अपन पुरान पद्धतिक बीज।
अदौसँ अपना ऐठामक गृहपति जहिना घरक सभ कलासँ सम्पन्न छला तहिना दुनियाँक बीच अपन कलाकारी रखितो छला। खेतीक पूर्णताक बोध छेलनि हेन। जे केना अन्न उपजबैत छला, आकि तीमन-तरकारी, फल-फलहरी, सबहक बीजसँ फल धरिक बोध छेलनि। ओना एक रसाह लूरिकेँ जँ समैनुकूल लोहाक ओजार जकाँ पनिऔल नै जाएत तँ ओ भोतिया लगत। भोतियाइत-भोतियाइत एते भोतिया जाएत जे अपन चीने-पहचीन समापत कऽ लेत। मात्र घर-घराड़ीबला सुपतलाल पिताक बतौल बाट पकड़ि पोसिया गाए बच्चेसँ पोसब शुरू केलक। परिवारक खर्चक भार पितापर। जहिना विद्याध्ययन लेल माता-पिता बच्चाकेँ अपना लेल समए दइ छथि तहिना सुपतोलाल दुनू भाँइले पिता देलखिन। जहिना पाँच बरख चढ़िते गारजनोक नजरि आ आरो अभिभावकक नजरि विद्यालय दिस बढ़ैत तहिना सुपतोलालक पिताक नजरि गेलनि। आजुक समए जकाँ तँ नै जे आन-आन देशक बोली-चाली नै सीखब तँ कमा कऽ खाएब केतए! ओना दुनू भाँइमे उमेरे तीन बर्खक अन्तर, मुदा संगी लेल उमेर ओते महत नै रखैत जेते संगी बनि काज संगौड़ि कऽ चलैक लूरि रखैए। पनरह बरख पुड़ैत-पुड़ैत सुपतलाल अपन पोसल गाइक सेवासँ पाँच कट्ठा जमीन कीनलक। सभ वस्तुक दाम कम तँए तीनियेँ रूपैए कट्ठा पाँचो कट्ठा जमीन कीनलक। जइ दिन पिता पाँच कट्ठा जमीन बेटाकेँ देखलनि तही दिन परिवारक मन भरैत देखि भगवानकेँ प्रणाम केलनि। आजुक महगीक दौड़मे कोन वस्तुक मूल्य आगू मुहेँ दौग रहल अछि आ कोन पाछू पड़ि रहल अछि, ई तँ बुझए पड़त। ओना मोटा-मोटी सभ वस्तुक मूल्य -पाइक रूपमे- बढ़ि रहल अछि। तँए अपन उपारजित पूजीकेँ धरगर नै बनाएब तँ चिलहोरिया ऊपरेसँ झपटि लेत। झपटि कि लेत जे अपनो दिल खोलि झपटबऽ चाहै छी। आन गाम जकाँ ने हरिहरपुर अट्ठारह गंडा पोखरिबला आ ने कोसी-कमलाक भरनि कएल गाम जकाँ, जे एकोटा पोखरि कुम्हरबैओले नै। तइ दुनूसँ हटि हरिहरपुरमे तीन भागक पोखरि कमलाक भरनि भऽ गेल आ एक भाग तीनू पोखरि बँचल अछि। ओना पहिने हरिहरोपुरबलाक विचार रहनि जे गाम चपगर अछि तँए जँ गामक चौथाइ पोखरि खुना जाए तँ गामक मुँह-कान नीक भऽ जाएत। गामक मुँह-कान की? यएह ने जे वासभूमिमे पानिक जमाव नै हुअए, बरसाती मासक तरकारी लेल चौमास हुअए, फल-फलहरीक औसतन उपजैक जमीन होइ, तहिना आरो-आर। मुदा गामक पंजी बनबैत-बनबैत एतए आबि अँटकि जाइ छेलनि जे अठारह गंडा पोखरि केते रकबाक गामक। तैसंग दोसर प्रश्न उठि जान्हि जे सौंसे गाममे जेते पानिक जरूरति अछि ओतेकेँ पहुँचाएब। मुदा गाममे बेसी मुँहगर-कन्हगर नै, तँए दसे-बारहटा पोखरि खुनौलनि।
पनरह बरख पुरिते सुपतलाल हरवाहि सिखलक। हरवाहि सीखैक विद्यालय गामे-गाम, बाधे-बाध। जइ हरवाह लग जाउ, स्वेच्छासँ हरवाहि सिखा देता। अपन गाइक बच्चासँ बड़द बनौने छल। खेतीक भार सुपतलाल अपना ऊपर लेलक आ कुपतलालकेँ गाइक भार सुमझा देलक। एकर माने ई नै जे काजमे कटा-कटी भेल। हर काजमे जिम्मेदारक खगता होइ छै, तइ हिसाबे। ओना दुनू काज परिवारेक भेल तँए परिवारक सभ काजपर सभकेँ नजरि रखए पड़त, नै तँ कमी अबैक संभावना बढ़ैक शंका अबैत।
हरवाहि सिखते सुपतलालक परिवारमे आमदनीक तीनटा बाट खुजल। पहिल हरवाहिसँ बाहरक आमदनी, बड़द आ खेतिहरकेँ संगी बनने खेतीक संभावना बढ़िते अछि। तहूमे खेतक मालिक बहरबैया। ओ सभ कि ओहेन भठियाह थोड़े छथि जे एतबो ने बुझता जे बटाइ खेत ओकरे ने देब नीक जेकरा समांगक संग हरो-बड़द छै। ई तँ नै जे कन्याकुमारीसँ कश्मीर आ कश्मीरसँ अरूणाचल धरि सड़क बनाएब मुदा माटिक काज छिट्टा-पथियासँ होइ! भाय, छिट्टा-पथियाक काज तँ गामे-घरमे तेते अछि जे पार नै लगि रहल अछि आ..., टिटही जकाँ मेघ टेकब! गाम-घरमे अखनो ओहेन आँगन-घरक कमी नै अछि, जे आँगनसँ दरबज्जा आ दरबज्जासँ आँगन जाइ-अबैमे नाहक जरूरति पड़ैए। कन्याकुमारीसँ कश्मीर-अरूणाचल सड़कक जरूरति अछि, मुदा गाम-घरक बाघक खेतीक जमीन ओहेन अछि जे दसो-बीस बीघा जमीन समतल नै अछि जे भारी मशीनक उपयोग हएत।
गाममे दाही भेल। तेहेन दाही भेल जे गामक उपजावाड़ी तँ गेबे कएल जे बाधक घासो-पात सड़ि-गलि गेल। अदहासँ बेसी गामक गाए-महिंस-बड़द मरि गेल। ओना सुपतोलालक मरल मुदा खुटापर सातटा माल रहने पाँचटा बँचल। अगिलग्गीक पछाति, भुमकमक पछाति, रौदी-दाहीक पछाति जहिना पशुपतिनाथक दर्शन आ अपन बेपार दुनू संगे होइत तहिना बहरबैया खेतबला सभ एके-दुइए गाम पहुँचल। सुपतलालकेँ सुतरल। सुतरल ई जे ने स्थायी मनखप लेब आ ने उपजा देब। सालक मनखप लेलौं, समए खराप भऽ गेल, रौदी-दाही भेने अहाँक पूजी -खेत- तँ धोखरि कऽ समुद्रमे नै चलि गेल, मुदा हमर लगता तँ चलि गेल। विचारि कऽ सुपतलाल पाँच बीघा जमीन एकटा माशसँ लेलक। अपन खेत, अपना जुतिए उपजाएब जे मन मानत सएह उपजाएब, उपजला पछाति अनुमानित कण निर्धारित हएत, सबहक अपन-अपन नजरि रहत। पाँचो बीघा गोरहा खेतमे कमो पानि भेने गामक चारू भागक पानि बोहि कऽ चलि अबैत, जइसँ बाधक जमीनसँ बेसी सुविधा भऽ जाइत। सुपतलालक भाग जागल। मनखप बटाइसँ पहिने सुपतलालकेँ अपन कीनल पाँचे कट्ठा जमीन मुदा ओ पाँचो कट्ठाकेँ बरहमसिया खेती जोगर बनौने। बरहमसिया ई जे तीनू मौसमक तीन फसल उपजैत। ओना हरि अनंत हरि कथा जकाँ तर्को-वितर्कक अनन्त उत्तर छै। ईहो तँ भऽ सकैए जे बरहमसिया गाछीए लगौल जाए। मुदा प्रश्न तँ ईहो उठैए जे बरहमसिया ओकरा तँ नै कहबै जे सालमे एकबेर उपजा देत। मुदा तेकरा मानब उचित हएत? उचित तँ यएह ने जे बारहो मास ओइमे श्रम लगौल जाए आ बारहो मास उपज अबै। जँ से नै औत तँ खाली समैमे, जइ समए उत्पादन नै हएत, उपजौनिहार जीवित केना रहत? तेकरो तँ उपयक जरूरति अछिए। खैर जे होउ, सुपतलाल अपन पाँचो कट्ठा जमीनकेँ धरोहर बूझि उपजबए लगल। मध्यम किसिमक जमीन। पाँचो कट्ठामे तरकारी उपजबए लगल। एतेक उपजा होइ जे अप्पन परिवारक भोजनक अदहाक संग नगदो-नारायण अबैत।
एक दिन दुनू भाँइ, सुपतलाल-कुपतलाल, घरक काज सम्हारि गाम घुमैक विचार केलक। रौदियाह समए दस बजेक पछाति बाधमे लू चलए लगैत। ओ (लू) गामो-घर दिस एबे करैत। गाछ सबहक पत्ता झड़कि-झड़कि अधसुखू बनि गेल। सौंसे बाधमे केतौ हरियरीक दरस नै। टोलसँ निकलिते दुनू भाँइ गामक बाध-बोन देखि सिहरि गेल। आगू बढ़ैक साहस नै भेल। कुपतलाल बाजल-
“भैया, गाम बीरान भऽ गेल। जइ गामक माटि-पानि मरि जाएत, तइ गामक गाछ-बिरिछ आकि जीवे-जन्तु केना ठाढ़ रहत?”
कुपतलालक प्रश्न सुनि सुपतलाल बाँहि पकड़ि बाजल-
“बौआ, से केना बुझै छहक?”
सुपतलालक प्रश्नक उत्तर दइले जेना कुपतलालक मन तर-ऊपर करए, तहिना जेठ भायक पुछब सुनि कुपतलाल बाजल-
“भैया, जखनि खेतमे अन्न आकि आने उपजा नै हएत, तखनि लोक केना जीवित रहत? बिना कोयला-पानीसँ तँ लोहा चलबे ने करैए आ मनुख तँ सहजे मनुख छी। लाखो रंगक परसाद पबैबला!”
कुपतलालक ओजाएल जिज्ञासा देखि सुपतलाल बाजल-
“बौआ, अपने दुनू भाँइ छी, आ दू दियादिनी आँगनमे छथि। जहिना चारू गोरेकेँ अपन-अपन जिनगी आ जिनगीक काज अछि। तहिना ने सबहक छै। एककेँ नष्ट भेने पर्यावरण बिगड़ए लगै छै, जखनि एक भागेक सभ नष्ट भऽ जाएत तखनि की हेतै?”
“हँ से तँ हेबे करैत।”
“अपना दुनू भाँइकेँ एतबे ने बुझैक काज छह। जँ अपन काजपर ठाढ़ हेबह तँ अदहा भक्त कमाल जकाँ हेबह, नै जँ बाँकियोहो अदहा पुरा लेबह तँ सोलहन्नी हेबह। जइसँ भेद-अभेद मेटा जाइ छै।”
“हँ, से तँ ठीके भैया!”
“बौआ सुनह, जे बात हम बुझै छिऐ ओ तोरा कहला पछातिए ने तहूँ बुझबहक, तहिना ने तोरो बात आ घरो लोकक बात सुनला पछातिए ने अपनो बूझब?”
“हँ से तँ ठीके!”
“बौआ, आब तँ सहजे केते दिनसँ खेती करै छी, मुदा जहिया नहियोँ करैत रही तहिएसँ कोसी नहरि सुनै छी जे गामे-गाम बनत, डैमसँ बिजली बनतै आ ऐठामक किसानकेँ करखन्ना जकाँ चौबीसो घंटा खेतीक काज चलतै।”
“भैया, ई बहुत भेल। छोड़ह अगिला गप। कान भरैत-भरैत तेना भरि गेल जे काने बन्न भऽ गेल। दिन-राति जे काजे करत आ खा-पी कऽ सुतत नै तँ भगवानसँ एकाकार केना हएत?”
“धुर बुड़िबक! अहिना बुझै छीही, जहिना कारखानामे चौबीसो घंटा काज छै तहिना खेतीओमे अछि। खेतेक उपजासँ चौबीसो घंटा कारखाना चलैए। जँ पचपन खान चलबैए तँ पैंतालीस खेतो चलबैए।”
कुपतलाल जेना अकछि गेल। अकछबो केना ने करैत। ने ओते ओकरा समए छै आ ने समेटि कऽ रखैक कोठी। बाजल-
“भैया, जाबे अपन घड़ी-घंटा बजा अपना मंदिरमे पूजा नै करबह ताबे तक तेहेन-तेहेन घड़ी-घंटाक अवाज सुनैत रहबहक जे अनेरे कानमे तेते झड़ परतह जे काने झड़ा जेतह। काननी कामनी बनि अनेरे औनाए लगतह।”
कुपतलालकेँ अकछाइत देखि सुपतलालक मन खुशी भेल। खुशी ई भेल जे भने समटल मन आ समटल बुधि छै नै तँ अनेरे भरि दिन तासपर बैस पाइकेँ कागत बना देत। जखने पाइ कागत भेल तखने अन्न-पानि, गाछ-बिरिछ, सोना-चानी सभटा पाइए बनि जाएत। तखनि कोन खगता छै जे खेतसँ धान उपजौल जाए? ओ तँ रस्तो-पेरा भऽ सकै छै।
गामक ओहेन परिवार सुपतलाल-कुपतलालक बनि कऽ ठाढ़ भेल जे ओहेन स्थान जकाँ अद्भुत बनि गेल, जैठाम हजारो मंदिरक बीच गोटे कोनो अद्भुत रहैए! छेहा किसान परिवार। दुनू भाँइ सुपतलालो मानैत जे अनेरे गामक चक्कर-भक्करमे पड़ि नीककेँ अधला किए बनाएब। ने दरबार धरब आ ने दरबारीलाल बनब। मुदा तँए कि सुपतलाल गामकेँ छोड़ि देलक। नै छोड़लक, गामक किसान अखनो ठेकनगर किसान बूझि पूसा-ढोली, सबौरक किसान-मेलामे गामक किसानक संग जाइते अछि। सालो भरिक डायरी, खेती-वाड़ी करैक छोट- छोट पुस्तिका, छोट-छोट खेतीक ओजार-पाती अनिते अछि। ओना गौआँक संग सुपतलाल पुरिते अछि मुदा गाममे माटि, पोखरि, गामक जमीनक किस्म, जमीनक माटि इत्यादि नै भेने मन झुझुआइते रहै छै। गामक छक्कर-बक्करकेँ ओ धु-बन्हू छागर जकाँ बुझैत अछि। चाहे देवालयमे चढ़ाउ, चाहे भोजनालयमे! दुनू ठाम लेल तैयार। दुनियाँक विपरीत हवामे देखए पड़त जे कोनो देशक लोक चरितवान अछि तँ सरकारी महकमा चरितहिन, आ केतौ सरकारी महकमा चरितवान अछि तँ लोक चरितहिन। तँए कि ओहेन नै अछि जैठाम दुनू चरितहीनो अछि आ चरितवानो? अछि! जैठाम अछि तैठामक लोक जिनगीक ऊँचाइ छूबि रहल अछि आ जैठाम नै छै, तैठाम धरतीक इर्द-गिर्द कोल्हूक बड़द जकाँ घूमि रहल अछि! उपाध्याय आ आचार्यक भेद मेटा गेल अछि! देशक नदीकेँ जोड़ि खेतीक पटौनीक सुविधा बनौल जाए, बनौल जाए, मुदा लेबड़ाक सए रूपैआ जकाँ, किछु ओइमे गेल, किछु तइमे गेल, रूपैआ भेल गोल, एक्केबेर सभ कहियौ ‘हरिबोल’। बिहारक समस्या कहियो नै बुझल गेल जे खाली बिहारेक पनिचलाउ धारकेँ ढंगसँ पूबसँ पछिम धरि जोड़ि देल जाए आ समुचित देख-रेख होइ तँ की खेतीक समस्याक समाधानक एक कड़ी हएत की नै?
समए बीतल। अधउमेरेमे सुपतलाल बिमार पड़ल। एक तँ गाम-घरक जिनगी तैपर इलाजक नीक सुविधा नै। आठे दिनक बिमारीक पछाति सुपतलालक मन कनी-कनी धोखरए लगल। धोखरैत मनमे भेलै जे ऐ काँच माटिक देहक कोनो ठेकान अछि जे कखनि फूटि जाएत। कुपतलालकेँ सोर पाड़ि बाजल-
“बौआ, हमर कोनो ठेकान नै छह, परिवारक सभ एकठाम बैसह, अपन हिसाब तोरा सभकेँ दइए देबह। अनेरे मरैकाल माथपर एकटा बोझ चढ़ल रहत।”
अखनि धरि कुपतलाल सुपतलालक ओहेन आज्ञापालक रहल जे, जे किछु सुपतलाल कहतै ओतबे बुझैत आ ओतबे करैत रहए। जेना जेठ भायक प्रति पूर्ण समर्पण। ओना फल अधला कुपतलालकेँ भेल। भेल ई जे कुपतलालकेँ कहियो कोनो काजकेँ परखैक खगता नै भेल। जइसँ सभ काजक लूरि रहितो उजड़लहा-उपटलहा गामक इतिहास नै बनि सकल। केना बनैत? दुनियाँक इतिहास गढ़निहार व लिखनिहारक मने उचटि गेलनि जे हमरो गाम-घर अही दुनियाँमे अछि।
परिवारक सभ समांग एकठाम भेल। ओना जइ डरे सुपतलाल भीन भेल सएह हिस्सामे आबि गेलै। मुदा परिवार तँ परिवार छी जाधरि एक-दोसराक दुख-दर्द, नीक-अधला दोसर नै बूझि अपन बनौत ताधरि परिवारक गाड़ी केना ससरत। अबिते पत्नी बजली-
“सभ दिन ओछाइने पकड़ने रहब आकि उठबो करब?”
पत्नीक बात सुनि सुपतलाल किछु ने बाजल। जहिना रणभूमि जाइसँ पहिने सिपाही बाटेमे घेरा जाइए तहिना मन घेरा गेल। जिनगीक संगी। जँ गाड़ीक एक पहिया टुटने वा जुता-चप्पलक एक संगी विरहेने केतौ फेका जाइए, तहिना सुपतलालक मन घेरा गेल। सुपतलालकेँ गुम-सुम देखि कुपतलाल बाजल-
“भैया, राजा-दैवक कोनो ठेकान नै छै, जेते दिन दुनू भाँइ संगे परिवारक गाड़ी जोतलह से जोतलह। जँ तूँ मरबह तँ हमरो मरले बुझियहऽ। लूरि ने हमरा देलह, बुधि तँ तोहीं ने नेने जेबह तखनि खाली टीन ढनढ़नौने कथी हएत?”
सुपतोलालक आ कुपतोलालक बेटा बी.ए.क विद्यार्थी। तीन मास पछाति परीछा हेतै, स्नातक भऽ जिनगी शुरू करत। अपन अभार व्यक्त करैत सुपतलाल बेटो आ भातिजोक (सुगमलाल आ कुगमलाल) बीच बाजल-
“बाउ, अखनि धरिक परिवारक गाड़ी खिंचलौं। जँ बिमारीसँ छुट्टी भेटत तैयो नीक, जँ नै भेटत तैयो नीक। जे समए बीतल ओ अहाँ दुनूक बीच अनुकूलताक समए भेल। जे आगू अछि ओ प्रतिकूलताक भेल। अपनो मन कहैए जे स्नातक बना परिवारकेँ ठाढ़ करी, अपना जनैत करैत एलौं, एतेक तँ जरूर गारंटी देब जे जहियासँ परिवारक गाड़ी कन्हापर उठा घीचलौं, मनुख बनि जे आएल ओकरा मरए नै देलिऐ। मुदा दुनू भाँइकेँ देखि एते तँ मन खनहन अछिए जे अगिला गाड़ी खिंचनिहार परिवारमे भाइए गेल। केते परिवार गाममे अछि जे अहाँ सभ जकाँ कौलेजमे पढ़लक। मुदा अपन विचार, अपन काज अनकापर लादैक नै अछि, देखबैक अछि, कहैक अछि। बस एतबे कहब।”
सुगमलाल बाजल-
“बाबू, अहाँ विचारे की होय?”
सुगमलालक प्रश्न सुनि सुपतलाल जिज्ञासाक नजरिसँ कुगमलाल दिस तकलक, ऊहो तँ कौलेजेमे पढ़ैए। किछु तँ अपनो बात जोड़त मुदा अदौसँ अबैत परिवारक जेठ-छोटक विचारक संग विचार नै मिलेबाक चलनि रहल। अपन अलग प्रश्नक रूप मानल गेल। मुदा से नै बापेक बेटा कुगमलालक मनमे उठलै, दुनू भाँइ विचारि कऽ करब। तँए कोनो विकार मनमे नै। सुपतलाल बाजल-
“बौआ, समैक संग चलैक अछि। बहुत आशासँ दुनू भाँइ तोरे सभले खेत कीनलौं। सम्पति अरजलौं। जँ एकरा छोड़ि चलि जेबह तँ अनका आड़ि-धुरमे चलि जेबह। बेसी अखनि नै कहबह अखनि तोरा अपन परीछाक तैयारी करैक छह। मुदा एते जरूर कहबह, जे तोरे सभ दुआरे अपन खेत बनेलौं, नै तँ ओही समैमे बँटैत अबितौं तँ जम्मे ने होइत। मुदा जे भेल, खेती जे साधनक अभावमे केलौं, ओकरा पुरबैत, गाइक जे पुरना खाँढ़ अछि ओकरा समायानुकूल बनबैत चलबह, तँ किसानक खतियान बना किसानक देश कहेबह, नै तँ सरकारी खजाना जकाँ तमादी हेतह! सुनि लैह, खेत ओहेन विशाल गाछ पैदा करैक शक्ति रखैए, जे जेते ओइमे खाद-पानि देल जाएत ओ विशालसँ विशालतम बनैत जाएत। तँए लक्ष्मण रेखाक बीच रहि जाधरि चलैत रहबह ताधरि लंकाक कोन बात जे लंकापतिओ बुते किछु ने हएत।”
सुगमलाल-
“तखनि?”
“तखनि यएह जे समाजेक लत्ती लतरैत अमरलत्ती जकाँ दुनियाँमे लतरि जाइए, मुदा पहिने ओकर जड़ि बिटिया कऽ पकड़बऽ तखने ने?”¦¦¦
०१ मई २०१४
Subscribe to: Post Comments (Atom)


text:
किस्त-किस्त जीवन-शेफालिका वर्मा-(समीक्षा)
साहित्य समाजक दर्पण होइत अछि आ साहित्यकार ओहि दर्पणक शिल्पी। शिल्प जतेक विलक्षण हएत छाया ततेक साफ। कोनो साहित्यक अध्ययनसँ रचनाकारक मनोवृत्ति स्पष्ट होइत अछि। मैथिली साहित्यक संग ई विडंवना रहल जे एहिमे वाल साहित्य, अर्थनीति आ आत्मकथाक विरल लेखन भेल। मात्र किछु साहित्यकार एहि विधामे अपन लेखनीक प्रयोग कएलनि। ओहि विरल साहित्यकारक गुच्छमे एकटा नाम अछि- डॉ. शेफालिका वर्मा।
शेफालिका जीक रचना सभमे पारदर्शिता रहल ओ जे हृदएसँ सोचैत छथि ओकरा अपन कृति उतारि दैत छथि। हुनक रचनामे अर्न्तमनक ध्वनि स्पष्ट सुनल जा सकैत अछि। कतहु अर्न्तद्वन्द्व नहि, कतहु पूर्वाग्रह नहि। हुनक किछु कृति- विप्रलब्धा, अर्थयुग स्मृति रेखा, यायावरी आ भावांजलि पढ़लाक वाद हुनक जीवनक वास्तविक रूपक दर्शन कएल जा सकैत अछि। अपन रचना सभकेँ एकसूत्रमे सहेजि कऽ अपन आत्मकथा लिखलन्हि “किस्त-किस्त जीवन” अप्रत्याशित मुदा, प्रासंगिक नाम। जीवनक कतेक रूप होइत अछि, बाल, वयस्क, प्रौढ़.... सुख-दुख, काम निष्काम यएह थिक एहि रचनाक सार। अपन करूणामयी जीवनक बून-बूनकेँ ऑंजुरमे एकत्रित कऽ आत्मकथा लिखलन्हि।
आमुखसँ स्पष्ट होइत अछि जे ओ नित डायरी लिखैत छथि तेँ अपन किस्त-किस्तक अनुभवकेँ वटोरि लेलनि। वाल-कालक गणित विषयक समस्या हो वा संगीत शिक्षक पंडित वाजपेयी जीक व्यवहारक मूक विश्लेषण सभ विन्दुपर पोथिक फुजल पन्ना जकॉं स्पष्ट प्रस्तुति। युवती वएसमे प्रवेश करैत काल कोनो अनचिनहार युवकक नजरि देखि कऽ अपन ब्रह्मास्त्रक (थूक फेकवाक) प्रयोग करैत छलीह। ओना एहि अस्त्रक शिकार विवाहसँ पूर्व ललन बावू सेहो भेल छलाह, जिनका संग ओ दाम्पत्य सूत्रमे बान्हल गेलीह। नव प्रकारक रक्षा सूत्रक विषए मे पढ़ि अकचका गेलहुँ, नीक नहि लागल मुदा, एहिसँ रचनाक प्रासंगिकतापर प्रश्नचिन्ह नहि लगाओल जा सकैत अछि।
प्रवेशिका उत्तीर्ण कएलाक पश्चात शेफालिका जी पढ़ए नहि चाहैत छलीह। ललन बावूक विशेष प्रेरणासँ जहिना- तहिना स्नातक धरि शिक्षा ग्रहण कएलनि। तत्पश्चात् घर-गृहस्थी आ साहित्य साधनामे लीन भऽ गेली। साहित्यमे विशेष योगदानक लेल दरभंगामे डॉ. दिनराजी शाण्डिल्य द्वारा “विद्या वारिधी” सम्मानसँ सम्मानित कएल गेली। एहि सम्मानकेँ पावि भाव-विभोर भऽ मिथिला मिहिरकेँ अपन मनोदशा पठौलन्हि। मिथिला मिहिर द्वारा हुनक हस्त-लिपिकेँ यथावत् प्रकाशित कए देल गेल। मिथिला मिहिरक “होली विशेषांक”मे हिनक रचनाक रचनाकारक नाम देल गेल “दिन राजी डॉ शेफालिका वर्मा।” एहि मजाकसँ शेफालिका जी कॉपि गेली आ 18 वर्खक मौनव्रतकेँ तोड़ि पुन: शिक्षा ग्रहण करवाक लेल आतुर भऽ गेली। परिणाम सोझाँ अछि- एम.ए., पी.एच.डी प्राध्यापक डॉ. शेफालिका वर्मा। अपन सम्पूर्ण जीवनमे प्रेमकेँ जीवाक आधार मानि जीवि रहल छथि- रजनी जी। आरसी बावूक शेफालिका- कोना रजनीसँ शेफाली वनि गेली एहि रचनामे झॉंपल अछि। प्रेमक सभ रूपकेँ अर्न्तमनसँ स्वीकार करव हिनक जीवन दर्शन अछि। राजनीतिसँ दूर रहलीह, जखन की किछु प्रसिद्ध राजनीतिज्ञ हिनका लग नतमस्तक रहैत छलाह। डार्विनवार “उपार्जित लक्षणक वंशावलि”क आधारपर एना संभव भेल। पिता स्व. मल्लिक साहित्कार आ सरल व्यक्तित्व छलाह। हिनक पति ललन बावू साहित्यकार तँ नहि छलाह परंच शेफालिका जीक साहित्यक सभसँ पैघ पाठक। अपन पति द्वारा निरंतर पग-पगपर संग देवाक कारण हिनका जीवनसँ कोनो शिकाइत नहि अछि। “जीवनक डोरि फूजि उड़ल व्योममे कातर प्राण मुदा जीवै छी।”
आव प्रश्न उठैत अछि जे हुनक आत्मकथासँ समाजकेँ की भेटत वा की भेटल? कोनो व्यक्ति ओ महान हो वा नहि हो ओकर जीवनसँ शिक्षा लेल जा सकैत अछि। शेफालिका जी तँ मर्मज्ञ छथि जीवनक मर्मज्ञ, साहित्यक मर्मज्ञ आ सिनेहक मर्मज्ञ। पुरूष प्रधान समाजमे नारीक एहेन दृढ़ता देखि वर्तमान कालक बालाकेँ अवश्य नव दिशा भेटत।
हुनक जीवन दर्शनकेँ कण-कणमे समा लेलहुँ, भाषा मनोरम आ प्रवाहमयी अछि।
एतेक अविराम कृति रहलाक पश्चात् एहिमे किछु त्रुटिक दर्शन सेहो भेल। शेफालिका जी अपन जीवनक कचोटकेँ नुका लेली। ओ फूजल मानसिक प्रवृतिक महिला छथि, चरित्र उत्तम मुदा, पारदर्शी। सहज अछि जे एहिसँ हुनका किछु सामाजिक उपहासक अनुभव अवश्य भेल हेतनि। साहित्यकारक रूपमे उपेक्षाक शिकार अवश्य भेल हेती तकर मौन व्याख्या तँ कएल जा सकैत छल मुदा, नहि कएल गेल। भऽ सकैत अछि ओ मैथिल समाजक मध्य कोनो अनुत्तरित प्रश्न नहि उठवए चाहैत छथि। सम्पूर्ण सार अछि जे रचना सारगर्भित ओ सोहनगर लागल। शेष.....अशेष.......।
पोथीक नाम- किस्त-किस्त जीबन
रचनाकार- डॉ. शेफालिका वर्मा


text:
Sunday, April 8, 2012
सोनमा काक्का :: जगदीश मण्डल
सोनमा काक्का
भरि राति ओछाइनपर एक करसँ दोसर कर उनटैत-पुनटैत कखनो उठि कऽ बैसै तँ कखनो पेशाब करैले बाहर निकलै। पोह फटिते चिड़ै-चुनमुनीक चहचहेनाइ सुनि सोनमा काका डिबिया लेसि कुट्टी काटए लगल। घरवाली रुपनीक इलाज करबैले डॉक्टर ऐठाम जाएब छलैक। काल्हिये डेढ़ सएमे खस्सी बेचलक। सबेरे विदा हएब तखन ने समैपर पहुँचि बेर धरि घुरि कऽ आबि सकब सोचि सोनमा काका धड़फड़ करैत गाम परक काज सम्हारए लगल। घरवालाक चाल-चुलि पाबि रुपनी सेहो उठि कऽ हाँइ-हाँइ मकैक िचक्कस निकालि चूल्हि लग पानि छीटि पजारलक। रोटिपक्का धिपै दुआरे चूल्हिपर चढ़ौलक। चिक्कसमे लसिये ने पकड़ै तँए बेसी काले सानि दुनू हाथ पानिमे भिजा-भिजा रोटी बना रोटिपक्कामे देलक। रोटिपक्कामे रोटी दऽ कोठीपर राखल मौनीमे सँ चारिटा अल्लू निकालि चूल्हिमे घोसियेलक। जाबे किरिण फूटै ताबे रोटी आ सन्ना बनौलक। सोनमा काका नादिमे कुट्टी दऽ पानि छीटि दुनू हाथे मिला गाएकेँ घर-सँ-बाहर केलक। लोटा लऽ कलपर जा हाथ-मुँह धोइ पानि नेने आएल। अपनेसँ पीढ़ी लऽ जलखइ करैले बैसल। रुपनी पतिकेँ थारी आगूमे दऽ कलपर जा हाथ-पएर धोइ आबि चूल्हिये लग बैस खाए लागलि। जलखइ खा धोती, गोल-गला आ पएरमे चट्टी पहिरि सोनमा काका रुपनीकेँ कहलक- “कत्ते दूर जाए पड़त से नै बुझै छिऐ, फुरती करू?”
काँख तर छाता कान्हपर तौनी, धोतीक खूँटमे रुपैया बन्हलक। रुपनीकेँ हुक्काक चहटि। बिना हुक्काक भरि दिन केना कटतै तँए बीड़ी-सलाइ खोंइछामे लऽ तैयार भेल। आगू-आगू सोनमा काका पाछू-पाछू रुपनी बाजार दिसुका बाट पकड़ि विदा भेल।
तिनमहला भारी-भरकम मकान देखि सोनमा काकाकेँ फाटकसँ भीतर जेबाक साहसे नै होइ। पीचपर ठाढ़ भऽ रिक्शाबलाकेँ पुछलक- “बौआ, डाॅक्टर साहेब ऐठाम जाएब?”
“जा-जा वएह मकान डॉक्टर साहेबक छियनि।” रिक्शाबला हाथक इशारा दैत कहलक।
पीचसँ उतरि फाटक लग सोनमा काका जाइते छल आकि खाटपर टँगने एकटा रोगीकेँ भीतर जाइत देखलक। सोनमो काका पाछू-पाछू बढ़ल। लोकक करमान लगल देखि रुपनीक दिल दहलि गेल। मने-मने बाजलि- “बाप रे बाप, एते दुखताह कतऽ सँ एलै। असकरे डाॅक्टर साहेब केना इलाज करथिन।”
सोनमा काका भीतर जा कम्पाउण्डर लग फीस दऽ पुरजा बनौलक। पुरजा दैत कम्पाउण्डर सोनमा काकाकेँ कहलक- “ताबे बाहर जा बैसू। जखन नम्बर आओत तखन सोर पारि लेब।”
सोनमा काका बाहर निकलि फुलवारीमे घूमि-घमि फूल देखए लगल। रंग-बिरंगक फूल फुलवारीमे। कोनो-कोनो सुगंधित आ कोनो-कोनो बिना सुगंधेक। किआरी बनल। पतियानीमे फूलक गाछ रोपल। पटैले पनिबट बनल। टहलै-बूलैले दू हाथ चाकर रस्ता। रस्तापर गदगर दूभि। पछबारि भाग नीमक गाछ तर बैस सोनमा काका तमाकू चुनबए लगल। चून झाड़ि तमाकू मुँहमे लऽ आगू तकलक आकि दस-बारहटा खढ़ियाकेँ गाछक दोगे-दोग दौड़ैत देखलक। कोनो उज्जर, कोनो कारी, कोनो भटरंग देखि दुनू परानी सोनमा काका देखए लगल। हवा सिहकैत। नीमे गाछ तर गमछा बिछा सोनमा काका पड़ि रहल। थोड़े-कालक बाद कम्पाउण्डरकेँ सोर पारिते दुनू गोटे डाॅक्टर लग पहुँचल। रुपनीकेँ बेंचपर बैसाए डाॅक्टर आला लगा जाँच करए लगलखिन। बेमारीक भाँज नै बूझि डॉक्टर साहेब सोनमा काकाकेँ पुछलखिन- “कत्ते दिनसँ बीमार छथि। की सभ होइ छन्हि?”
मिरमिरा कऽ सोनमा काका बाजल- “पौरूँका साल गाममे हैजा भेलै। बड़ लोक मुइलै। हमरो जेठका बेटा आ मझली बेटी मरि गेल। तहियेसँ बेमारीक परबेश भऽ गेलै।”
“कतेक बाल-बच्चा अछि?”
“आब एक्केटा छोटकी कनटिरबी रहल।”
डॉक्टर साहेब एकटा टाँनिक लिखि कागज दऽ देलखिन। कम्पाउण्डर सामनेमे रोडक पच्छिम दबाइ दोकान हाथक इशारासँ सोनमा काकाकेँ देखा देलक। खाट उठा कऽ जे अनने छल ओकरा देखि सोनमा काका पुछलक- “भाय, तोरा रोगीकेँ की भेल छह?”
माथ कुरियबैत ओ बाजल- “की कहब भैया, हमरा भायकेँ दूटा स्त्री। अपने हर जोतए गेल रहए। अंगनामे दुनू सौतिन झगड़ा करए लागलि। छोटकी बुफगर। ओ बड़कीकेँ उठा कऽ सिलौटपर पटकि देलक आ मुकिअाबए लगल। मुकियबैत-मुकियबैत बेहोश कऽ देलक। जाबे भैयाकेँ खबरि होइ आ आबै ताबे थारी-लोटा-नुआक मोटरी बान्हि समदौआ पड़ा गेलि। हमहूँ गामपर नै रही। जखन एलौं तँ देखलऐ। लगले एक सए रुपैया पितियाइनसँ लऽ टँगने एलौं।”
दबाइ-फीस लगा सोनमा काकाकेँ सए रुपैया खरच भऽ गेल। रुपैया गनि देखलक तँ पचास रुपैया बँचल। मने-मन सोनमा काका सोचलक जे कहिया बाजार आएब कहिया नँइ। बिछानोक तकलीफ अछि आ अन्नो राइ-छित्ती होइत रहैए। किराना दोकान जा सुपारीबला खलिया चारिटा प्लास्टिकक बोरा कीनि लेलक। अन्न रखैले दूटा बोरे राखब आ दूटाकेँ सियिन उधारि कऽ बिछानो बना लेब। पथारो सुखत आ सुतबो करब। जखन बाजारसँ बहराएल आकि धक् दऽ सोनमा काकाकेँ मन पड़ल जे बाजार एलौं किछु खेलौं कहाँ? घुरि कऽ थोड़े आगू बढ़ल आकि मुरही-कचड़ी बेचैत एकटा बुढ़ियाकेँ देखलक। पाँच रुपैयाक मुरही-कचड़ी मिला सोनमा काका कीनिलक। अाधा अपने गमछाक खोचड़ि बना लेलक अाधा धरवाली रुपनीकेँ देलक। रुपनी खोंइछामे लऽ लेलक। दुनू गोटे रस्तो चलै आ खेबो करै। कचड़ीकेँ गुडि़ मुरहीमे सोनमा काका मिला देने रहए। थोड़े दूर आगू बढ़ल तँ मुँहमे मिरचाइक टुकड़ी पड़लै। कड़ू मिरचाइ रहने सोनमा काकाकेँ हिचुकी उठलै। दुनू आँखिसँ नोर सेहो गिरए लगलै। जहाँ हाथसँ नोर पोछलक आकि आँखियोमे लागि गेलै। पानिक कतौ पता नै। सोनमा काका सुसुएबो करै, आँखिसँ नोरो चुबै आ हिचुकबो करै। मील भरि जखन बढ़ल तँ रस्ताक बगलेमे उतरबारि भाग इनार देखलक। इनार देखिते सोनमा काकाकेँ हूबा भेल। इनारक चारू कात सिमटीक लहरा बनल। चारि-पाँच गोटेकेँ पानि भरैत देखि हिचकैत सोनमा काका कहलक- “बुच्ची, कने पानि पिआबह, कड़ू लागल अछि।” बीचेमे हिचुकी उठलै। हिचुकैत आ सुसुआइत सोनमा काकाकेँ देखि पनिभरनी सभ आँचरसँ मुँह दाबि-दाबि हँसबो करै। करिया डोलमे पानि भरि सोनमा काकाकेँ देलक। पानि पीब सोनमा काका इनारक बगलेमे कनैल फूलक छाहरिमे बैस खाए लगल। करिया भूल्लीकेँ कहलक- “हे गै पितरिआ आँखिवाली बाबाकेँ देखि-देखि हँसै छीही?”
आँखि डेढ़ करैत भूल्ली करियाकेँ कहलक- “हे गै जरसी गाए, अनके टेटर देखै छीही। रुपनी-दादी अखनो दुनू गोटे हाट-बाजार घूमैले जाइत अछि”
बिच्चेमे नेङरी बहिरीकेँ कहलक- “अपना सभ चल। एकरा दुनूकेँ ठिठिआए दही। नहेबो ने केलौं हेन।”
सोनमा काका पानि पीब तमाकू चुनबए लगल। रुपनी बीड़ी लेसि पीबए लागलि। दुनू गोटे रस्ता धेलक। अपना गामसँ कोस भरि पाछूए दुनू परानी सोनमा काका रौदमे गरमा गेल। रस्ताक बगलेमे पीपरक गाछ देखि सुसताए लागल। भोलबा, पहिनेसँ सुसताइत छल, देखि सोनमा काका पुछलक- “तँू कात्तऽ सँ अबैत छेँ भोला?”
उठि कऽ बैसैत भोलबा उत्तर देलक- “तेल पेड़बैले गेल छलौं। रौदमे मन घूमए लगल। काकीकेँ कतए लऽ गेल छेलहक?”
“की कहबौ भोला। तीन सालसँ विपत्तिये-विपत्तिमे पड़ल छी। साल भरिसँ बुचिया माए तरे-तर खियाइत जाइत अछि। पहिने होइ छलै जे बेटा-बेटी मुइलाक सोग भऽ गेलै। मुदा डॉक्टर लग गेलौं तँ बेमारी ठहरल।”
“देखहक काका, एे देहियाकेँ कोन ठेकान। मुदा जाबे तक शरीरमे परान रहै छै ताबे तक सेवा करक चाही। जाबे तक आँखि तकै छह ततबे काल ई दुनियाँ। स्वर्ग-नर्क सभ एतै छै।”
“बेस कहलेँ भोला। ई तँ अपनो सोचै छी जे घरवालीक भार घरबलापर रहैत छै।”
“काका हमर विचार अछि जे दोसर बिआह कऽ लएह। बिना बेटे बापकेँ गति नै होइ छै।”
“भोला तँू चौल करै छेँ। बुढ़ाड़ीमे दोसर बिआह कऽ गरदनिमे ढोल बान्हब। जाबे थेहगर छी कहुना-कहुना दिन कटिये जाएत। बादमे बुझल जेतै।”
तीनू गोटे गाम दिस चलल। थोड़े आगू एलापर पिपराहीमे हल्ला सुनलक। कान लग हाथ दऽ दऽ सभ सुनै जे हल्ला कथीक होइ छै। ओना गामे छिऐ, कोनो ने कोनो हल्ला होइते रहैत छै। हल्ला सुनि डेगो नम्हर दैत बढ़ल। गाममे प्रवेश केलक तँ हल्ला स्पष्ट सुनाइ पड़ए लगलै। कियो कहै ‘नीक भेलै’ तँ कियो कहै ‘अधलाह भेलै।’ तीनू गोटेकेँ कोनो भाँजे ने लगै। रस्ताक दछिनबारि भाग मुनेसरकेँ दरबज्जापर बैसल देखलक। तीनू गोटे रस्ता छोड़ि मुनेसर ऐठाम जा पुछलक। मुनेसर अखरे चौकीकेँ अंगपोछासँ झाड़ि तीनू गोटेकेँ बैसैले कहि कहए लगलै- “बजैत लाज होइए। मुदा जब पूछलौं तँ कहबे करब। आ-हा-हा रामलोचन काका छल। कहयो ककरो अधलाह नै केलक, आ ने ककरोसँ कहिओ मुहाँ-ठुठी भेलै। सभ साल कातिकमे भोज कऽ सौंसे गौआँकेँ खुआबैत छलाह। कोनो चीजक कमी नै। बेचारे मरलाह अाकि तेहन चालि-चलैन बेटा धेलक जे सभ सम्पति बोहा देलक। घैला-घैले ताड़ी पीब अनेरो लोककेँ गरियबै। घराड़ियो नै बचलै। बापक राखल नाओं रामकिसुन रहै जेकरा सभ बतहा कहए लगलै। वएह मुइल तँए कोइ नीक कोइ अधलाह कहै छै।”
सोनमा काका मुनेसरसँ पुछलक- “परिवारमे के सभ छै?”
“एकटा तेरह-चौदह बर्खक बेटा छै। ओहो मइटुग्गर अछि। समदौआ बहु जे छलै ओ महीना दिन पहिने भागि गेलै। अन्न-अन्नकेँ बतहा मुइल। अँगनामे ओहिना पड़ल अछि। ने बाँस छै जे चचरी बनत, ने कपड़ा छै। लगमे बैस बेटा कनै छै।”
मइटुग्गर सुनि रुपनीक आँखिमे नोर आबि गेलै। सोनमा काकाक हृदए पसीज गेलै। बजिते-बजिते मुनेसरक आँखिमे सेहो नोर आबि गेलै। सोनमा काका मुनेसरकेँ कहलक- “भाय साहेब मुरदा जरा िदयौ। बेटा धन छिऐ, चरबाहियो कऽ कऽ जीबे करतै।”
सोनमा काकाक विचार सुनि मुनेसरक मन बदलि गेल। चौकीपर सँ उठि बाजल- “सभ कोइ चलि कऽ देखियौ। जँ कोनो जोगार हेतै तँ अंगनेमे बेटासँ मुँहमे आगि दिया गारि देबै।”
रामकिसुन बतहा बेटाक नाओं भुखना। जहिना पूब मुँहे बतहा सुतल तहिना अछि। भुखना लगमे बैसल कनबो ने करैत। कत्ते कानत। कनैत-कनैत मुँह दुखा गेलै। जहिना अोसमे भीजल दुभि रौद लगिते सूखि जाइत छैक तहिना मुनेसरक क्रोध भुखनाक दशा देखि सूखि गेल। हृदए पिघलि गेलै। डेन पकड़ि मुनेसर भुखनाकेँ उठा कहलक- “बच्चा अखनसँ तोरा हम बेटा बना रखबौ।”
मुनेसरकेँ देखि टोलोक लोक एकाएकी आबए लगल। सोनमा काकाकेँ जे बीस रुपैया बचल छल ओ डाॅड़सँ निकालि कपड़ा लए देलकै। मुनेसर अपने गाछीमे जरबैले सेहो कहलक। जरना आ चचरीक बाँस सेहो देलक। सभ मिलि बतहाकेँ जरौलक। समाज समुद्र होइत छै। अधलाहसँ अधलाह आ नीकसँ नीक सबहक समाबेश समुद्रे जकाँ समाजोमे होइत छै।
गरमी मास रहने सोनमा काका भोरे हाँसू-छिट्टा लऽ घास लए विदा भेल। कने आगू बढ़ल तँ मोनमे एलै जे भुखनाकेँ ऐठाम आनि बेटीक संग विआहो कऽ देबै आ रखियो लेब। घुिर कऽ आबि हाँसू-छिट्टा रखि छाता लेलक। आ पिपराही विदा भेल। पिपराही जा मुनेसरकेँ कहलक- “भाय, हमरो बेटा नै अछि, एकटा बेटी अछि। विचार भेल जे भुखनाक बेटीसँ बिआह कऽ जमाइ बना रखी। अहू बच्चाकेँ नीक हेतै आ हमरो दुनू परानीकेँ।”
हँसैत मुनेसर कहलक- “तेलोसँ चिक्कन। अखने भुखनाकेँ नेने जाउ।”
सोनमा काका भुखनाकेँ संग केने अपना ऐठाम आएल। गाममे जते घरहटिया अछि सभकेँ सोनमे काका सिखौने अछि स्कूल जकाँ सोनमा काका घर बन्हैक एक-एकटा काज करैक लूरि सभकेँ सिखौने तँइ सभ काका कहैत।ःःःःःःःःःः
Subscribe to: Post Comments (Atom)


text:
मंगलवार, 9 नवंबर 2010
अन्तराष्ट्रिय मैथिली सम्मेलन काठमाण्डौ मे २२ आ २३ दिसम्बर २०१०
अन्तराष्ट्रिय मैथिली सम्मेलन काठमाण्डौ मे २२ आ २३ दिसम्बर २०१० केँ श्री रामभरोस कापड़ि "भ्रमर"क संयोजकत्वमे आयोजित भऽ रहल अछि। श्री कापड़ि नेपाल प्रज्ञा संस्थानमे मैथिलीक प्रतिनिधित्व कऽ रहल छथि आ ई साहित्य क्षेत्रमे नेपालक सभसँ पैघ प्रतिष्ठाबल पद अछि ओहिना जेना भारतमे "साहित्य अकादमीक फेलो" होइत अछि।
२२ दिसम्बर २०१० केँ ई आयोजन नेपाल प्रज्ञा प्रतिष्ठान, कमलादी, काठमाण्डौ आ २३ दिसम्बर २०१० केँ अग्रवाल सेवा केन्द्र, कमल पोखरी, काठमाण्डौमे आयोजित होएत। दुनू दिन आवस आ भोजनक व्यवस्था ग्रवाल सेवा केन्द्र, कमल पोखरी, काठमाण्डौमे रहत।
प्रस्तुतकर्ता Gajendra पर मंगलवार, नवंबर 09, 2010
लेबल: अन्य खोज - खबैर, GAJENDAR THAKUR
कोई टिप्पणी नहीं:
सदस्यता लें टिप्पणियाँ भेजें (Atom)


text:
मिथिला मे दशमीए सं दीयाबाती जड़ायब शुरू भ' जाइत अछि . धनतेरस सं ओहुना पावनिक श्रृंखला सन शुरू
भ' जाइत अछि. मिथिला मे दीयाबातीक महत्व एहू लेल बेसी अछि जे मैथिली
(सिया) श्रीरामक संग चौदह बरखक बनवासक उपरांत अजोध्या आपस आयल छलीह. अन्हार
पर इजोरियक विजय केर ई पावनि जन-जन सं जुडल अछि. लछमी केर आराधना केर
संगहि राति मे कालीपूजा सं मिथिला केर माहौल श्रद्धा सिक्त रहैत अछि.
दीयाबातीक लेल अनेकानेक कथा प्रचलित अछि. सोझ शब्द मे कहल जाय त'
सुख-समृद्धि ओ आकांक्षा कें नव पाँखि देबय आ अपार हर्खक ओरियान केर पावनि
अछि दीयाबाती.
> मिथिला मे एना होइछ पूजन
घर-आँगन केर साफ़-सफ़ाइ केर पश्चात गोबर सं नीपल जाइत अछि. ओहुना दीयाबती
हेतु घर-आँगन पहिने सं चकाचक कयल गेल रहैत अछि. भगवती घर मे गोसाओन लग
अरिपन देल जाइत अछि. कहल जाइत अछि जे आजुक दिन भगवती बहराइ छथि. फेर
देवोत्थानक एकादशी दिन घरवास करैत छथि. सांझ होइते घर-दुआरि दीया सं चक-मक
करय लगैत अछि. सांझू पहर लोक फटक्का आदि छोड़ैत छथि. हुक्का-लोली सेहो
जराओल जाइत अछि, जे भगवती घर सं लोक गामक बाहरी भाग मे पोखरि वा बाध दिस जा
फेकैत अछि. लक्ष्मी-गणेशक पूजन सेहो कयल जाइत अछि. राति बढ़ने कालीपूजन
केर सेहो प्रथा अछि. बंगाल मे दीयाबातीक सांझ मे कालीपूजा प्रमुखता सं
मनाओल जाइत अछि. मुदा मिथिला मे लोक दीयाबती केर संगहि लक्ष्मी-गणेश ओ तखन
काली पूजन करैत छथि. गाम-गाम काली माय केर प्रतिमा बना पूजन कयल जाइत अछि.
जतय काली मंदिर अछि, ओतय एहि दिन फराके माहौल रहैत अछि. बेसी ठाम दीयाबाती
सं शुरू भ' पंचदिवसीय काली पूजनोत्सव आयोजित कयल जाइत अछि.
>गोधन पूजा केर विधान
दीयाबाती केर अगिला दिन अर्थात कार्तिक मास केर शुक्ल पक्ष प्रतिपदा कें
गोवर्धन पूजा कयल जाइत अछि. एहि दिन बलि पूजा, अन्न कूट, मार्गपाली आदि
उत्सव सेहो मनाओल जाइत अछि. एहि पावनि केर मिथिलाक लोकजीवन मे विशेष महत्व
अछि. एहि पावनि कें ल' कथा ओ मान्यता सेहो जुडल अछि. श्रीकृष्ण ओ गोवर्धन
केर कथा प्रसंग सं के' परिचित नहि अछि. एहि दिन मिथिला मे माल-जाल केर
दुलार होइत अछि. गोधन केर पूजन कयल जाइत अछि. गाय आ बरदक थैर मे गोबर,
पिठार ओ सिन्दूर सं गोवर्धन बना पूजा कयल जाइत अछि. मिथिलाक कृषि परम्परा
मे पशु केर महत्व बहुत बेसी अछि. एहि दिन माल-जाल कें तेल ओ बकेन पीयाओल
जाइत छैक. सिंघ मे तेल लगाओल जाइत छैक. गोधन कें पान-सुपारी सेहो देल जाइत
छैक. माल-जाल कें नवका नाथ-गरदानी पहिराओल जाइत अछि. चरवाह आ जन-बोनिहार जे
कृषि कार्य मे सहयोग करैत छथि, हुनका एहि दिन नओत द' खुआओल जाइत अछि.
बहुतो लोक जन-बोनिहार कें सीधा सेहो देइत छथि. एहि दिन पहलवानी खेलयबाक
सेहो परंपरा रहल अछि. एहि दिन मिथिलाक धीया नवनिया (लवनिया) चिपड़ी पथइ
छथि. एही चिपड़ी सं नवान्न केर अन्न उसनय लेल चूल्हा पजाडल जाइत अछि.
> यम द्वितीय कें चित्रगुप्त केर पूजन
दीयाबातीक दू दिन बाद अर्थात यम द्वितीय कें चित्रगुप्त केर पूजा कयल जाइत
अछि. एहि दिन कलम आ चित्रगुप्त केर पूजन कयल जाइत अछि. प्रचलित कथाक अनुसार
चित्रगुप्त ब्रह्माक पुत्र छथि. एहि संदर्भ मे एक कथा अछि जे यमराज
सृष्टिक आकार बढ़ने सृष्टिक रचनाकार ब्रह्माजी लग पहुँचलाह आ प्राणीक
पाप-पुण्य केर लेखा-जोखा रखबा लेल कोनो ठोस बेवस्था कार्बा लेल कहलनि.
यमराज अपना लेल योग्य मंत्रीक व्यवस्था करबाक प्रार्थना कयलनि. ब्रह्माजी
यमराज कें हल तकबाक आश्वासन द' समाधि मे चल गेलाह. 11 हजार सालक समाधिक बाद
ब्रह्मा जी केर काया सं एक दिव्य पुरुष उत्पन्न भेल. श्यामल वर्ण केर एहि
दिव्य पुरुषक कमल सामान नेत्र छल, कान मे कुण्डल, गर मे मुक्तासर, शरीर पर
पीताम्बर वस्त्र आ हाथ मे कलम दवात छल. उत्पन्न पुरुष भगवान ब्रह्मा सं अपन
नाम आ काज पूछलनि त' ब्रह्मा जी कहलनि, अहां हमर काया सं उत्पन्न भेल छी
तें अहां कायस्थ छी. अहां हमर चित्त मे गुप्त छलहुँ तें अहांक नाओ
चित्रगुप्त होयत. अहां यमलोक जा मनुक्खक पाप-पुण्य केर लेखा तैयार करब.
कायस्थ लोकनि चित्रगुप्तक वंशज मानल जाइत छथि. एहि दिन मिथिला मे कायस्थ
लोकनि कलम-दवात संगहि चित्रगुप्त केर प्रतिमा पूजन सेहो करैत छथि. कलम-दवात
केर पूजन मे कायस्थ सहित मिथिलाक अन्य वर्णक लोक सेहो भाग लेइत छथि.
देश-विदेश मे रहनिहार मैथिल लोकनि ई पावनि मनबैत छथि.
> भरदुतिया केर धूम
भरदुतिया कार्तिक मासक शुक्ल पक्ष केर द्वितीया तिथि कें मनाओल जाइत अछि.
एकरा यम द्वितीया सेहो कहल जाइत अछि. भरदुतिया मे बहिन भायक ललाट पर पिठार आ
सिंदुरक ठोप क' उज्ज्वल भविष्यक कामना करैत अछि. मिथिला मे एहि अवसर पर
भाइ उपहार वा नगद देइत अछि. ई पर्व भाइक प्रति बहिनक प्रेम केर सूचक अछि.
एहि पावनि लेल एकटा कथा सेहो प्रचलित अछि. यम देवता अपन बहिन जमुना कें एही
दिन दर्शन देने छलाह. जम महाराज व्यस्तता केर कारणें अपन बहिन सं भेट नहि
क' पबैत छलाह. एहि दिन बहिन ठाओ पीढ़ी क' भाइ केर बाट तकैत अछि. मिथिला मे
अलग तरहक अरिपन पाडल जाइत अछि. दीयाबाती आ छठि केर बीच मे ई पावनि भेने
हर्ख कतेको गुण बढैत अछि. — मिथिमीडिया